c: text/html

text:
Мөхәррәм
Мөхәррәм — һижри иҫәп менән йылдың беренсе айы. 29 йәки 30 көндән килә.
Мөхәррәм айының тәүге йома көнөндә — был иһә Миләди йыл иҫәбе менән 622 йылдың 16 июле була, пәйғәмбәребеҙ Мөхәммәт Мостафа салалаһу ғәләйһи үә сәләм Мәккәнән Мәҙинәгә күсеп килә. Һижри иҫәп Мөхәррәм айының беренән башлана. Мөхәррәм — изге ай, хәрәм ай. Был айҙа һуғыштар, яу сабыуҙар тыйыла.
Мөхәррәм айының 10-сы көнө, Ғәшүрә. Ул айҙың иң мөбәрәк көнө. Ғәшүрә көнө изге мосолман байрамдарынан иҫәпләнә, ун ваҡиға хөрмәтләп иҫкә алына. Шуның өсөн был көндө биргән саҙаҡалар иң изгеләрҙән иҫәпләнә.
Мөхәммәт пәйғәмбәр "Рамаҙан айынан һуң ураҙа тотор өсөн иң яҡшы ай — Мөхәррәм..."- ти.
16 мөхәррәм — эске Рәсәй мосолмандарының рәсми рәүештә Ислам динен, Ҡөрьән Кәрим хөкөмдәрен, Аллаһы Тәғәләнең рәхмәт юлын үҙ ихтиярҙары менән саф күңелдән ҡабул итеү көнө. Һижри йыл менән 310 йыл, миләди йыл менән 922 йыл.

robotstxt: allowed

filter: keep


text:
Баш ҡалала үткән Президент шыршыһы балаларға шатлыҡ бүләк иттеФото: Олег Яровиков
Баш ҡалала үткән Президент шыршыһы балаларға шатлыҡ бүләк итте
Баш ҡалала үткән Президент шыршыһы балаларға шатлыҡ бүләк иттеФото: Олег Яровиков
Декабрҙең һуңғы көндәре – мөғжизәләр һәм әкиәттәр осоро. Айырыуса республиканың төп шыршыһына саҡырылған балалар өсөн. Сараға, йола буйынса, уҡыуҙа яҡшы билдәләренә өлгәшкән, олимпиадаларҙа, ижади конкурстарҙа, спорт ярыштарында еңеү яулаған, шулай уҡ хеҙмәт бурысын үтәгәндә һәләк булған хәрби хеҙмәткәрҙәрҙең ғаиләләренән балалар саҡырылды.
Яҡынлашып килгән Яңы йыл менән балаларҙы БР Хөкүмәте Премьер-министры урынбаҫары Лилиә Ғүмәрова ҡотланы, уларға ныҡлы һаулыҡ, барлыҡ изге эштәрендә уңыштар һәм иң яҡты өмөттәренең тормошҡа ашыуын теләне.
«Ҡыш Бабайҙың Яңы йыл спорт уйындары» исемле театрлаштырылған тамаша юҡҡа ғына былай аталманы. 26 декабрҙә республика баш ҡалаһында йәштәр командалары араһында хоккей буйынса донъя чемпионаты старт ала, ә февралдә ҡала йәнә бер ҙур сараны – VI Халыҡ-ара балалар уйындарын ҡабул итәсәк.
Сағыу декорация, матур костюмдар, йыр-моң һәм шиғырҙар, акробатик номерҙар һәм, әлбиттә, Ҡыш Бабай бүләктәре – быларҙың барыһы ла балаларға ҙур шатлыҡ бүләк итте.


text:
Фото:
Өфө һәм Күмертау — балалар өсөн иң яҡшы ҡалалар иҫәбендә — Лилиә Ғүмәрова
Фото:
ӨФӨ, 2014 йыл, 22 декабрь. /«Башинформ» мәғлүмәт агентлығы, Ғәлиә Нәбиева/.
Федерация Советында «Бөтә балалар ҙа ҡәҙерле!» тип исемләнгән V Бөтә Рәсәй конкурсында еңеүселәрҙе бүләкләү тантанаһы уҙҙы. Күмертау һәм Өфө 100 мең кешенән кәмерәк халыҡ йәшәгән ҡалалар һәм Рәсәй субъекттарының административ үҙәктәре араһында икенсе урын яуланы.
Тантанала Башҡортостандан сенатор, Федерация Советының Фән, мәғариф һәм мәҙәниәт комитеты рәйесенең беренсе урынбаҫары Лилиә Ғүмәрова ҡатнашты. Ғаилә һәм балалыҡ мәсьәләләрен хәл итеүҙә әүҙем ҡатнашҡандары өсөн конкурстың лидерҙарына рәхмәт белдереп, сенатор уның актуаль булыуын һәм әһәмиәтен һыҙыҡ өҫтөнә алды.
Ағымдағы йылда Рәсәйҙең 51 субъектынан 161 ҡала үҙҙәренең социаль тәжрибәһен тәҡдим итте. Ойоштороусылар конкурс материалдарында эш системаһы, төрлө ведомстволарҙың, йәмәғәт ойошмаларының үҙ-ара килешеп эш итеүе асыҡ сағылырға тейеш тип иҫәпләй.
Лилиә Ғүмәрова Рәсәй ҡалалары конкурсын мәғлүмәти яҡтан пропагандаларға кәрәк тип билдәләне.
— Ошо ҡалаларҙың эшмәкәрлеге менән танышыу төбәктәргә ауыр тормош хәлендә ҡалған ғаиләләр һәм балалар менән эшләгәндә иң яҡшы тәжрибәне файҙаланырға мөмкинлек бирәсәк, — тип һыҙыҡ өҫтөнә алды сенатор.


text:
Раил Сарбаев Өфөнөң балалар баҡсаларын үҫтереү программаһын әҙерләргә ҡушты
БР Хөкүмәте Премьер-министры Раил Сарбаев баш ҡала хакимиәте башлығы Павел Качкаевҡа балалар баҡсаларында урындар етешмәүен бөтөрөү буйынса махсус программа әҙерләргә ҡушты.
Баш ҡалала бөгөн ҡала мәғарифы системаһында 228 мәктәпкәсә учреждение иҫәпләнә, улар иҫәбендә — 221 балалар баҡсаһы һәм 7 башланғыс мәктәп-балалар баҡсаһы, унда 39 меңдән ашыу бала тәрбиәләнә.
2005 йылдан Өфөлә 17 балалар баҡсаһы индерелгән. Уларҙан 12-һе – элек икенсе ойошма итеп үҙгәртелгән балалар баҡсаларынан ғәмәлдәге селтәргә ҡайтарылған, ә 5-һе – яңынан төҙөлгән.
— Балалар баҡсаларынын балалар менән тәьмин ителеше 130-140 процент тәшкил итә, — тине Премьер-министр Раил Сарбаев, — һәм балаһын мәктәпкәсә учреждениеға урынлаштырыу – күп ата-әсәләр өсөн ысынлап та ҙур проблема. Ҡайһы берәүҙәр бала тыуыу менән сиратҡа баҫа.
Өфөлә мәктәпкәсә балалар учреждениеһына ҡабул итеүгә сират 2010 йылдың 1 ғинуарына 17269 кеше тәшкил итте. Павел Качкаев әйтеүенсә, был «миҙгелле» һан һәм ул көҙгә яртыһынан ашыуға кәмейәсәк. Ләкин шулай кәмегән хәлдә лә проблема үҙенең көнүҙәклеген юғалтмай.
— Раил Салих улы оҙайлы ваҡытҡа махсус программа әҙерләргә ҡушты, — ти Өфө хакимиәте башлығы, — һәм ул Хөкүмәт ултырыштарының береһендә тикшереүгә ҡуйыласаҡ.
Премьер-министр, йылына бер мәктәпкәсә учреждение индереү менән проблеманы хәл итеп булмаясаҡ, комплекслы программа кәрәк, тип һыҙыҡ өҫтөнә алды.


text:
Район һәм ҡала башлыҡтары территориялар менән һөҙөмтәле идара итергә уҡыны
Башҡортостанда, республика башлығы бойороғона ярашлы, район һәм ҡала хакимиәттәре башлыҡтарының квалификацияһын күтәреү курстары үтте. Уларҙа шулай уҡ Хөкүмәт вице-премьерҙары, министрҙар, дәүләт комитеттары рәйестәре, агентлыҡтар етәкселәре, федераль власть органдары вәкилдәре ҡатнашты.
Башҡортостан Президенты Хакимиәтенең Дәүләт граждандар хеҙмәте һәм муниципаль кадрҙар сәйәсәте мәсьәләләре буйынса идаралығынан хәбәр итеүҙәренсә, уҡытыу сиктәрендә тыңлаусылар территорияларҙы комплекслы үҫтереү һөҙөмтәлелеген күтәреү, инвестиция эшмәкәрлеге, мәғлүмәтте яҡлау, кардрҙар сәйәсәте, капиталь төҙөлөш һәм торлаҡ-коммуналь хужалыҡты реформалаштырыу, социаль үҫеш, урындағы бюджет сығымдары һөҙөмтәлелеген арттырыу һәм муниципалитеттар эшмәкәрлегенә бәйле башҡа мәсьәләләрҙе ҡараны. Хакимиәт башлыҡтары шулай уҡ дөйөм белем биреү, дөйөм профессиональ һәм социаль-психологик дисциплиналарҙы өйрәнде. Квалификацияны күтәреү курстары тамамданыуға бөтә тыңлаусылар дәүләт өлгөһөндәге документтар алды.


text:
Башҡортостанда 500 һөтсөлөк фермаһын яңыртыу программаһы раҫланды
Башҡортостан Хөкүмәте «Һөт малсылығын үҫтереү һәм һөт етештереүҙе арттырыу. Башҡортостан Республикаһында 500 һөтсөлөк-тауар фермаһын комплекслы яңыртыу» программаһын раҫланы. Ул биш йылға иҫәпләнгән, тип хәбәр иттеләр республика Хөкүмәтенең матбуғат хеҙмәтендә.
Был арала 500 һөтсөлөк-тауар фермаһы яңыртыласаҡ һәм реконструкцияланасаҡ, тағы 6 яңы һөтсөлөк комплексы төҙөләсәк. Ауыл хужалығы ойошмаларында хеҙмәт етештереүсәнлеге кәм тигәндә 25 процентҡа артасаҡ, тип көтөлә. Быға өҫтәп, республикала тоҡомсолоҡ эше буйынса алты сервис хеҙмәте булдырыласаҡ.
Алдан билдәләнгән пландарға ярашлы, программаны ғәмәлгә ашырыу арҡаһында программала ҡатнашыусы ауыл хужалығы предприятиеларында һөт етештереүҙең тулайым күләме 2012 йылдағы 52 мең тоннанан 2016 йылда 72 мең тоннаға тиклем артасаҡ.
Дәүләт ярҙамы саралары республикалағы тулайым һөт етештереү күләмендә лә сағыласаҡ. Биш йыл эсендә ул 1750 меңдән 2220 мең тоннаға етәсәк. Үҫеш яҡынса 27 процентты тәшкил итәсәк. «500 ферма» программаһында ҡатнашыусылар ошо уҡ осорҙа һөт етештереүҙең 37 процентҡа артыуын тәьмин итергә тейеш. Тимәк, һыйырҙар һаны ла, уларҙың етештереүсәнлеге лә артасаҡ.
Бөтә сараларҙы 27 миллиард 579 миллион һум күләмендә финанслау ҡаралған (бюджеттан тыш сығанаҡтарҙан — 17 миллиард 812 миллион һум, республика бюджетынан — 8 миллиард 20 миллион, муниципаль бюджеттарҙан 1 миллиард 746 миллион һум бүленәсәк).


text:
Мәләүездә заманса бассейн асылды
Мәләүездә хәҙер заманса йөҙөү бассейны бар. Мәләүез Спорт һарайында күптән көтөлгән спорт объектын асыу тантанаһына «Газпром переработка» яуаплылығы сикләнгән йәмғиәте генераль директоры Юрий Важенин килде.
Ҡала халҡы араһында иң популяр спорт ҡоролмаһы ярты йылға яҡын ябыҡ торҙо: унда төплө реконструкция үткәрелде. Эштәр «Газпром – балаларға» программаһы сиктәрендә алып барылды.
Бассейнды реконструкциялау проектына «Мәләүез минераль ашламалары» асыҡ акционерҙар йәмғиәте 20 миллион һум аҡса инвестицияланы. Бассейнда иҫкергән ҡорамалдар, заманса стандарттарға тап килмәгән инженер селтәрҙәре алмаштырылды. Яңыртылған бассейнда һыуҙы өсләтә таҙартыу системаһы менән заманса ҡорамал ҡуйылды. Вентиляция системаһы алмаштырылды.
Хәҙер Мәләүездә республика һәм Бөтә Рәсәй күләмендә йөҙөү буйынса ярыштар үткәреү өсөн бөтә шарттар бар. Ҡалала спорттың был төрөн үҫтереү өсөн квалификациялы инструкторҙар саҡырырға планлаштырыла, улар, бәлки, буласаҡ чемпиондар тәрбиәләр.
—«Газпром — балаларға» программаһы балалар тулы ҡанлы тормош менән йәшәй алһын өсөн шарттар булдырыуға йүнәлтелгән, — тип билдәләне Юрий Важенин бассейнды асыу тантанаһында. – Бөгөн асылған бассейнға оҡшаш объекттар балаларыбыҙға сәләмәт булырға, ә беҙгә һау-сәләмәт киләсәк булдырырға ярҙам итә.


text:
100 тонна макулатура тапшырып, Өфө уҡыусылары 500 ағасты ҡотҡарҙы
«Ҡағыҙға — икенсе ғүмер!» тәбиғәтте һаҡлау акцияһының сираттағы этабында Өфөнөң Калинин районы уҡыусылары менән 14 тоннаға яҡын макулатура йыйылған. Был сарала Калинин районының 13 урта мәктәбе ҡатнашҡан.
Хәтерегеҙгә төшөрәйек, акция Өфө хакимиәте ярҙамында «Тәбиғәт» дәүләт унитар предприятиеһы менән ойошторолған. Экологик акцияның беренсе этабы былтыр ноябрҙә башланды. Һәм мәктәпкә ҡағыҙ сеймалы артынан предприятиеның махсус автомобиле – экомобиль килеүе матур йолаға әүерелде.
Балаларға икенсел сеймал – макулатураны рациональ файҙаланыу һәм эшкәртеү кәрәклеген күрһәтеү – акцияның төп маҡсаты. Бер тонна ҡағыҙҙың дүрт кубометрға яҡын ағасты, икенсе төрлө әйткәндә биш өлкән ағасты һаҡлап ҡалыуы билдәле.
«Тәбиғәт» дәүләт унитар предприятиеһы инженер-экологы Альбина Шәмсетдинованың хәбәр итеүенсә, «Ҡағыҙға – икенсе ғүмер!» эко-акцияһы һөҙөмтәһендә Өфөнөң Октябрь, Ленин, Дим, Совет, Киров, Калинин райондарында 100 тоннанан ашыу макулатура йыйылған, был 500-ҙән ашыу ағастың ғүмерен ҡотҡарыу тигән һүҙ.
Альбина Шәмсетдинова әйтеүенсә, ҡағыҙ сеймалын йыйыу буйынса һуңғы – йомғаҡлау эстафетаһын баш ҡаланың Орджоникидзе районы ҡабул итә.


text:
2015 йылда Башҡортостан халҡы һанлы каналдарҙы бушлай ҡарай аласаҡ
ӨФӨ, 2014 йыл, 30 декабрь. /«Башинформ» мәғлүмәт агентлығы, Артур Басиров/.
2015 йылда Башҡортостанда заманса стандартлы һәм абонент түләүе алынмаған һанлы телевидение күрһәтә башлай. Был хаҡта республика Хөкүмәте сайтында хәбәр ителә.
Һанлы телевидение һүрәттең һәм тауыштың сифатын яҡшыртырға, халыҡ ҡуллана алырлыҡ телеканалдар һанын арттырырға мөмкинлек бирә.
Тәүге этапта төбәктә йәшәүселәр беренсе мультиплекстың 10, артабан икенсе мультиплекстың шунса уҡ каналын ҡабул итәсәк.
Башҡортостан халҡының 95 проценты һанлы каналдарҙы бушлай ҡарай аласаҡ тип планлаштырыла.
Беренсе телевизион башнялар Белорет һәм Бөрө ҡалаларында, Туймазы һәм Ауырғазы райондарының Төпкилде һәм Талбазы ауылдарында төҙөлгән дә инде.


text:
Мәскәүҙә Рөстәм Хәмитов Хеҙмәт һәм мәшғүллек буйынса федераль хеҙмәт етәксеһе Всеволод Вуколов менән осрашты
25 апрелдә Мәскәүҙә Башҡортостан Президенты Рөстәм Хәмитов Хеҙмәт һәм мәшғүллек буйынса федераль хеҙмәт етәксеһе Всеволод Вуколов менән осрашты. Осрашыуҙа хеҙмәтте һаҡлау өлкәһендә заманса эш урындары булдырыу, контролде көсәйтеү, ҡағиҙә боҙоу өсөн яуаплылыҡты арттырыу, халыҡ мәшғүллеге хеҙмәтен яңыртыу мәсьәләләре тикшерелде, тип хәбәр иттеләр төбәк башлығының матбуғат хеҙмәтенән.
Рөстәм Хәмитов Башҡортостанда уртаса айлыҡ эш хаҡының 2012 йылда 14 проценҡа артып, 20459 һум тәшкил итеүе тураһында һөйләне. Шул уҡ ваҡытта һаулыҡ һаҡлау һәм социаль хеҙмәттәр күрһәтеү өлкәһе хеҙмәткәрҙәренең килеме – 24,4 процентҡа, мәғариф хеҙмәткәрҙәренең эш хаҡы 19,8 процентҡа артты. Килеме йәшәү минимумы күләменән кәмерәк булған халыҡ өлөшө 12,6 проценттан (2010 йыл) 10,2 процентҡа (2012 йыл) тиклем кәмене. Эшһеҙлек кимәле 7,6 проценттан (2011 йыл) 6,1 процентҡа (2012 йыл) тиклем кәмене.
Всеволод Вуколов билдәләүенсә, эш урындарының сифатын яҡшыртыу буйынса эште дауам итергә кәрәк, бының өсөн урындарҙа хеҙмәт инспекцияларын көсәйтеү мотлаҡ. Башҡортостанда 1,2 миллион хеҙмәткәргә ни бары 20 дәүләт хеҙмәт инспекторы тура килә. Бынан тыш, Хеҙмәт һәм мәшғүллек буйынса федераль хеҙмәт етәксеһе фекеренсә, халыҡ мәшғүллеге хеҙмәтенең эшмәкәрлеген яңыртырға кәрәк, заманса кадрҙар агентлыҡтары менән конкурентлыҡ итә алырлыҡ булһын. Рөстәм Хәмитов Башҡортостандың был йүнәлештәр буйынса пилот төбәк булырға әҙер булыуын белдерҙе.


text:
«Алтын башаҡ» ауыл «Марадона»ларын эҙләй
Еңеүҙең 65 йыллығына арналған «Алтын башаҡ-2010» республика ауыл футболистары ярыштары үҙенең ҡатнашыусыларын көтә. Ғаризаларҙы 21 майға тиклем Башҡортостан Республикаһы Йәштәр сәйәсәте, спорт һәм туризм министрлығы ҡабул итә.
Ярыштар республиканың муниципаль райондары араһында үткәрелә.
Финал ярыштарында призлы урындар алған командалар Бөтә Рәсәй «Алтын башаҡ» ярыштарында ҡатнашырға хоҡуҡ аласаҡ.
Былтыр Бөтә Рәсәй «Алтын башағының» «бронза»һын яулаған Өфө районының «Альтаир» командаһы уңышы быйылғы миҙгелдә лә Башҡортостан футболсыларының үҙҙәрен күрһәтә алыуына өмөт уята.
Хәтерегеҙгә төшөрәбеҙ, был турнир тарихы тамыры менән уҙған быуаттың 60-сы йылдарына барып тоташа. Ул ваҡытта «Сельская жизнь» гәзите мөхәрририәте илебеҙҙең иң көслө колхоз дружинаһына тапшырылыусы СССР ауыл футболының төп трофейы — «Алтын башаҡ» Кубогын булдыра. Популяр турнирҙы тергеҙеү идеяһы 2002 йылда, уны Рәсәй Федерацияһы Дәүләт Думаһының “төп аграрийы” Николай Харитонов ҡурсыуға алғас, хәл ителә.


text:
Мәскәүҙә Бөтә Рәсәй эшлекле киң мәғлүмәт саралары форумы үтәсәк
«Иҡтисади интеграция: эшҡыуарлыҡ мәнфәғәтендә, халыҡтар именлегенә» Бөтә Рәсәй эшлекле киң мәғлүмәт саралары форумы Мәскәүҙә 9 апрелдә үтәсәк. Уны Рәсәй Федерацияһының Сауҙа-сәнәғәт палатаһы һәм Рәсәй Журналистар союзы ойоштора.
Рәсәй Федерацияһының Сауҙа-сәнәғәт палатаһынан хәбәр итеүҙәренсә, Таможня союзы эшмәкәрлеге механизмдарын формалаштырыу, ғәмәлдәге проблемалар, хеҙмәттәшлекте Берҙәм иҡтисади киңлек эшмәкәрлеге фазаһына күсереү юлдары һәм киләсәктә был нигеҙҙә Евразия Союзын булдырыу тураһында киң мәғлүмәт саралары вәкилдәренә мәғлүмәт биреү форумдың төп маҡсаттары булып тора.
Фекер алышыу форматында интеграцион процестарҙы үҫтереүгә, уларҙы тотороҡло һәм оҙайлы сроклы, халыҡ һәм бизнес иғтибарын йәлеп итерлек социаль-иҡтисади проект булараҡ популярлаштырыуға булышлыҡ итеүҙә киң мәғлүмәт сараларының ролен тикшереү планлаштырыла.
Форум эшендә федераль һәм төбәк эшлекле киң мәғлүмәт саралары редакторҙарының, Рәсәй, Белоруссия һәм Ҡаҙағстандан йәмәғәт ойошмалары, эшлекле даирә вәкилдәренең, закондар сығарыу һәм башҡарма власть хеҙмәткәрҙәренең, шулай уҡ дәүләт-ара ойошмалар белгестәренең ҡатнашыуы көтөлә.
Форум сиктәрендә 2011 йыл һөҙөмтәләре буйынса «Рәсәйҙең иҡтисади тергеҙелеүе» бөтә Рәсәй журналистар конкурсында еңеүселәрҙе наградлау тантанаһы үтәсәк.


text:
Рөстәм Хәмитов: «Әхлаҡи тәрбиә нигеҙҙәре миллиардтар талап итмәй»
26 августа, Ҡала мәҙәниәт һарайында уҙған, Өфө мәғариф хеҙмәткәрҙәренең август кәңәшмәһендә Рөстәм Хәмитов мәғариф системаһында төп бурыстарҙың береһе тип үҫеп килгән быуынды әхлаҡи яҡтан тәрбиәләүҙе билдәләне.
— Милләттең тәрбиәһе, әхлаҡи нормаларҙы тәрбиәләү, әхлаҡи белем биреү мәғариф системаһында ҙур аҡсаларҙы талап итмәй, – тине Рөстәм Хәмитов. – Һеҙ компьютерҙар, эш хаҡы һәм башҡа нәмәләр тураһында әйтә алаһығыҙ, әммә әхлаҡи тәрбиә нигеҙҙәре миллиардтар талап итмәй, улар күңел биреп эшләүҙе, һеҙҙең ҡулдарығыҙҙа – илдең иң мөһим байлығы – уның граждандары булыуын аңлауҙы талап итә. Нефть тә, газ да, урмандар ҙа, металл да байлыҡтың төп үлсәме булып тормай, ә тик кешеләр генә. Һеҙ – ошо кешеләрҙе тәрбиәләүселәр.
Республика етәксеһе, залда ултырған педагогтарҙың күбеһе тәртипле һәм әҡлаҡи яҡтан өлгөргән кешеләрҙе тәрбиәләү бурысын уңышлы атҡара, тип билдәләне. Рөстәм Хәмитов уларға шуның өсөн рәхмәт әйтте һәм Өфөнөң иң яҡшы уҡытыусыларына дәүләт наградаларын тапшырҙы.
Бүләкләнгәндәрҙең исемлеге Башҡортостан Президентының рәсми сайтында баҫылған.


text:
Фото:
Рөстәм Хәмитов ИТАР-ТАСС агентлығының генераль директоры Виталий Игнатенко менән осрашты
Фото:
8 декабрҙә Мәскәүҙә Башҡортостан Президенты Рөстәм Хәмитов «Рәсәй мәғлүмәт телеграф агентлығы (ИТАР-ТАСС)» федераль дәүләт унитар предприятиеһының генераль директоры Виталий Игнатенко менән осрашты.
Осрашыу барышында Башҡортостанда «Волга буйы федераль округы иҡтисадына инновациялар индереүҙе мәғлүмәти тәьмин итеү» семинар-кәңәшмәһен ойоштороу мәсьәләләре тикшерелде, кәңәшмә Өфөлә 11-13 декабрҙә үтәсәк. Сараға Рәсәйҙең күп төбәктәренән агентлыҡ хәбәрселәре йыйыласаҡ.
Республика башлығының матбуғат хеҙмәтенән хәбәр итеүҙәренсә, ИТАР-ТАСС ҡарамағында һәм Башҡортостан Президенты Хакимиәте ярҙамында бындай семинар-кәңәшмә төбәктә тәүгә үтәсәк.
Белешмә өсөн. Башҡортостан Республикаһы «Рәсәй мәғлүмәт телеграф агентлығы (ИТАР-ТАСС)» федераль дәүләт унитар предприятиеһы менән 1980-се йылдар урталарынан башлап хеҙмәттәшлек итә.
2011 йылдың 5 апрелендә республика Президенты Рөстәм Хәмитов йөҙөндә Башҡортостан Хөкүмәте менән ИТАР-ТАСС агентлығы араһында мәғлүмәти хеҙмәттәшлек тураһында килешеүгә өлгәшелде. Документҡа республиканың сәйәси, иҡтисади, социаль һәм мәҙәни тормошон оператив, дөрөҫ һәм бөтә яҡлап яҡтыртыу, төбәктең инвестициялар йәлеп итеү ҡеүәһен нығытыу маҡсатында ҡул ҡуйылды.
2011 йылдың июнендә Башҡортостан Президенты Хакимиәте ИТАР-ТАСС менән берлектә Рәсәйҙең алдынғы киң мәғлүмәт сараларының баш редакторҙары өсөн республикаға матбуғат туры ойошторҙо. 2011 йылдың июль һәм октябрь айҙарында ИТАР-ТАСС агентлығы менән берлектә Башҡортостанда Көньяҡ Корея һәм БДБ илдәренең киң мәғлүмәт саралары вәкилдәре өсөн матбуғат турҙары үткәрелде.


text:
Ҡытай эшҡыуарҙары Башҡортостанға туризм өлкәһендә хеҙмәттәшлек итергә тәҡдим итте
ӨФӨ, 2015 йыл, 23 ғинуар. /«Башинформ» мәғлүмәт агентлығы, Артур Басиров/.
Башҡортостандың Эшҡыуарлыҡ һәм туризм буйынса дәүләт комитетында ведомство рәйесе Вячеслав Ғиләжетдинов һәм республика туриндустрияһы вәкилдәренең Ҡытай Халыҡ Республикаһы эшҡыуарҙары менән осрашыуы үтте. Унда Ҡытай Халыҡ Республикаһының туриндустрия компанияһы директоры Лю Хунюань туризм өлкәһендә хеҙмәттәшлекте көйләү, үҙ-ара туристик ағымды тәьмин итеү кәрәклеге тураһында белдерҙе, тип хәбәр ителә дәүләт комитеты сайтында.
Осрашыуҙа туризм өлкәһендә хеҙмәттәшлек булдырыу, Башҡортостан биләмәһендә ҡытай халыҡ медицинаһын үҫтереү мәсьәләләре тикшерелде. Төбәккә инвестиция йәлеп итеү варианттары ла ҡаралды. Республика туриндустрияһы вәкилдәре Ҡытай Халыҡ Республикаһынан килгән ҡунаҡтарға туристик тармаҡты үҫтереү буйынса проекттарын тәҡдим итте. Атап әйткәндә, Бөрйән районы һәм Павловка һыуһаҡлағысы биләмәләренең потенциалы күрһәтелде, Өфө буйынса туристик маршрут проекты тәҡдим ителде.
Яҡтар ағымдағы йылдың март айында сираттағы осрашыу үткәрергә килеште.


text:
Социаль страховкалау фондының төбәк бүлексәһе табышы 8 миллиард һум тәшкил итте
РФ Социаль страховкалау фондының Башҡортостан Республикаһы буйынса төбәк бүлексәһенең быйылғы табышы 8 миллиард 170 миллион һум тәшкил итте. Шуның 3 миллиард 200 миллион һумдан ашыуы субвенциялар һәм федераль бюджет средстволары иҫәбенә килде. Республика территорияһында 4 миллиард 970 миллион һум йыйылды.
Был мәғлүмәттәр Фондтың төбәк бүлексәһе Координацион советының быйыл 9 айлыҡ йомғаҡтары буйынса ултырышында килтерелде.
Ведомствоның матбуғат хеҙмәте хәбәр итеүенсә, был осорҙа төбәк бүлексәһендә 88 мең 600-ҙән ашыу страховкалатыусы теркәлде. Теркәлгән предприятиелар һаны 4 процентҡа артты.
— Былтырғы ошо уҡ осор менән сағыштырғанда страховка взностары йыйыу 12 процентҡа күтәрелеүгә ҡарамаҫтан, бюджеттың сығым өлөшө ярайһы уҡ артыу сәбәпле, бүлексә дотациялы булып ҡала, — тип хәбәр итте ултырышта төбәк бүлексәһе идарасыһы Марат Латипов.


text:
2013 йылда Өфөлә инвестициялар күләме 100 миллиард һумдан ашасаҡ
— Инвестициялар күләме һуңғы йылдар эсендә тәүге тапҡыр көрсөккә тиклемге кимәлдән ашты – 2008 йылда инвестицияларҙың максималь суммаһы 86 миллиард һумға тиң ине, — тип хәбәр итте Өфө хакимиәте башлығы урынбаҫары Илдар Хәсәнов мэрияла үткән матбуғат конференцияһында. – 2013 йылда инвестициялар 100 миллиард һумлыҡ сикте үтәсәк, тип планлаштырыла.
Үткән йылда, ҡала хакимиәте мәғлүмәте буйынса, был сумма 94 миллиард 800 миллион һум тәшкил иткән, йән башына иҫәптә был 86 мең һумға тиң. Был күрһәткес буйынса Өфө Рәсәйҙең миллионлы ҡалалары араһында икенсе урында тора.
2013 йылда шулай уҡ дәүләт-шәхси партнерлыҡ мөнәсәбәттәрен үҫтереү планлаштырыла. Илдар Хәсәнов һүҙҙәренсә, инвесторҙар бюджет өлкәләренә йәлеп ителәсәк. Мәктәпкәсә белем биреү өлкәһендә лә партнерлыҡ мөнәсәбәттәре үҫтерелә. Бөгөнгө көндә Өфөлә 60-ҡа яҡын эшҡыуар шәхси балалар баҡсалары ойоштороу менән шөғөлләнә. Инвесторҙарҙың өс миллиард һум күләмендәге средстволары перинаталь үҙәк төҙөүгә йәлеп ителде, 1 миллиард 700 миллион һум күләмендәге сумманы инвесторҙар онкология үҙәген төҙөүгә йүнәлтте. Әлеге ваҡытта баш ҡалала бер нисә шәхси бассейн төҙөлә.
Ҡала дәүләт инвестицияларын да әүҙем йәлеп итә. Мәҫәлән, быйыл Республика адреслы инвестиция программаһы сиктәрендә Өфө төбәк бюджетынан 3 миллиард һум аҡса алыуға иҫәп тота. Өфөлә юлдар төҙөү һәм ремонтлауға 2,8 миллиард һум тотоноу ҡаралған.


text:
Былтыр Башҡортостандың 724 кешеһе юл-транспорт ваҡиғаһында һәләк булған
Юл-транспорт ваҡиғаларының иҫәбе былтыр унан алдағы йылға ҡарағанда ныҡ артмаған, тип хәбәр итте республика статистиктары. Башҡортостан буйынса Эске эштәр министрлығының ЮХХДИ идаралығы мәғлүмәттәренә ярашлы, республика юлдарында йәмғеһе 5160 юл-транспорт ваҡиғаһы теркәлгән. 2010 йылда иһә өс осраҡҡа аҙыраҡ булған.
Әммә уның эҙемтәләре элеккесә ҡурҡыныс. Автомобиль аварияларында 724 кеше һәләк булған, 6423 кеше төрлө йәрәхәттәр алған. Республика буйынса уртаса алғанда юл-транспорт ваҡиғаһына осраған 100 кешенең унауһы һәләк була.
Инспекторҙар әйтеүенсә, фажиғәләрҙең күбеһендә шәхси автотранспорт хужалары ғәйепле. Үрҙә билдәләнгән арала уларҙың ҡатнашлығындағы 4042 юл-транспорт һәләкәте теркәлгән.
Водителдәр ғәйебе арҡаһында яһалған аварияларҙың 4 проценттан ашыуында уларҙың эскән килеш рулгә ултырыуы асыҡланған. Бындай авариялар 37 кешенең үлеменә килтергән. 227 кеше ҡазаланған. Йәйәүлеләр арҡаһында ла фажиғәләр аҙ түгел – 935 осраҡ, был республика буйынса һәр алтынсы юл-транспорт ваҡиғаһы тигән һүҙ.


text:
Башҡорт режиссерының фильмы «Алтын бәһлеүән» халыҡ-ара кинофорумында ҡатнаша
ӨФӨ, 2015 йыл, 20 май. /«Башинформ» мәғлүмәт агентлығы, Ләйлә Аралбаева/.
«Визит» фильмы 22-31 майҙа Севастополдә үтәсәк «Алтын бәһлеүән» XXIV халыҡ-ара кинофорумында ҡатнаша.
2013 йылда Өфө режиссеры Булат Йосопов төшөргән ҡыҫҡа метражлы фильм «Уйын фильмдары» номинацияһында баһаланасаҡ. Фильмды интернетта ла ҡарарға була.
Был номинацияла Балтик буйынан һәм Европанан 13 кинотаҫма ҡатнаша. Фестивалдә бөтәһе 170 нәфис, документаль һәм анимациялы фильмдар күрһәтелгән. Ойоштороусылары — «Алтын бәһлеүән» халыҡ-ара кинофорумы һәм Рәсәйҙең Мәҙәниәт министрлығы. Кинофорумдың почетлы рәйесе — Рәсәй Кинематографистар союзы рәйесе, Рәсәйҙең халыҡ артисы Никита Михалков.
«Визит» фильмында 1978 йылда Өфөгә Иордания королеваһы Дина Абдель Хамидтың килеүе хаҡында бәйән ителә. Ул Рудольф Нуриевтың әсәһе менән осраша. Төп ролдәрҙе Лаура Кеосаян, Рәмзил Сәлмәнов, Таңсулпан Бабичева уйнай. Сценарий авторы һәм ҡуйыусы режиссеры — Булат Йосопов, композиторы — Влад Савватеев, көйҙәр «Башҡортостан» камералы оркестры тарафынан уйналған, дирижеры — Рөстәм Сөләймәнов.


text:
Фото:
Профсоюздар иң яҡшы студенттарға стипендиялар тапшыра
Фото:
Башҡортостан Республикаһы Профсоюздар федерацияһы быйылғы йылдың 1 сентябренән профсоюз стипендияһы ала башлаясаҡ иң яҡшы алты студентты билдәләне. «Башинформ» агентлығына БР Профсоюздар федерацияһынан хәбәр итеүҙәренсә, улар иҫәбенә Башҡорт дәүләт медицина университеты, Өфө дәүләт авиация техник университеты, Нефтекама машиналар эшләү колледжы һәм республиканың йәнә бер нисә мәғариф учреждениелары уҡыусылары ингән.
Ай һайын түләнгән стипендияның күләме юғары уҡыу йорттары студенттары өсөн 1000 һум һәм урта махсус белем биреү учреждениелары студенттары өсөн 500 һум тәшкил итә. Күрһәтелгән кандидатуралар араһынан стипендиаттарҙы һайлап алғанда студенттарҙың өлгәшеүе һәм, иң мөһиме, уҡыу йортоноң профсоюз тормошонда әүҙем ҡатнашыуы иҫәпкә алынған.
Стипендиаттарға дипломдар тармаҡ профсоюздары рәйестәре менән 1 сентябрҙә тапшырыласаҡ. Хәтерегеҙгә төшөрәбеҙ, профсоюз стипендияһы беҙҙең республикала 2003 йылдан алып түләнә. Әлеге мәлдә уны 72 студент ала.


text:
– Улымдың өйләнгәненә һигеҙ йыл. Ошоғаса ҡатыны менән бергә тигеҙ тормош көттөләр, ике балалары үҫә. Яҡшы урында эшләгәнлектән, килен һәр саҡ хеҙмәт хаҡын күберәк алды. Ғаилә бер нигә мохтажлыҡ кисермәне. Өс ай элек иһә көтөлмәгән хәл булды: килен дин юлына баҫты. Ислам диненә ярашлы, ҡатын-ҡыҙ тапҡан аҡсаһын үҙе өсөн генә файҙаланырға хоҡуҡлы, тип улыма донъя көтөргә ярҙам итмәй башлаған. Дөрөҫмө был, Нурмөхәмәт хәҙрәт?
Ике ҡатын ҡоҙоҡтан һыу ала. Бер аҙҙан уларҙың янына өсөнсөһө килә. Ситтәрәк бер ҡарт таш өҫтөндә ял итеп ултыра. Ҡатындарҙың береһе һүҙ башлай:
Бер мәл ямғыр яуып торғанда ғаилә менән машинала юлға сыҡҡайныҡ. Кинйә улым быяла таҙартҡыстарҙың нисек эшләгәнен ҡарап ултырҙы ла:
– Атай, күрәһеңме, улар ҙа сәждә ҡыла, – тип әйтеп ҡуйҙы.
“Теләп кенә тапҡан,
Һөйөп кенә баҡҡан
Балаларҙың бәхете мул була.
Әсә теләгендә – доға ҡөҙрәттәре,
Яратыуҙан тыуһын һәр бала...”
Ошо йырҙы ишеткән һайын тертләп китәм, күҙҙәрем әсе йәшкә мансыла. Бала саҡтағы бер аяныслы ваҡиғаға бәйле был. Ҡапҡа артына йәшеренеп кенә урамға ҡарап торған сөм-ҡара күҙле малайҙы һис ҡасан онота алмам, ахыры.
Иге-сиге булмаған ғаләмдә Аллаһ Тәғәлә тарафынан яратылған еребеҙ хозур тәбиғәте, тау-ҡаялары, йылға-күлдәре, урмандары менән йәмле. Тупраҡтан тиртеп сығып, ҡояштан нур алған үҫемлектәр күҙҙе иркәләй, йөрәкте йылыта, хушландыра, көндәребеҙҙе сағыу төҫтәргә мансый. Инеш-шишмәләрҙең һыуы, һәр күҙәнәгебеҙгә үтеп инеп, зиһенде яҡтыртып ебәрә. Эйе, тәбиғәт – әҙәм балаһы күңеленә шифа, ҡеүәт, илһам биреүсе, уны йәшәтеүсе. Кеше йәшеллек менән бер бөтөн. Хоҙай Тәғәлә уларҙы айырылғыһыҙ итеп яралтҡан. Ә әҙәм балаларының барыһы ла быны аңлап етәме? Ер-әсәне хәстәрләйме, һаҡлаймы? Тирә-яҡ мөхиткә ҡарата битараф булһаҡ, уның кешелеккә шундай уҡ мөнәсәбәт менән яуап ҡайтарырын төшөнәме? Ҡыҙғанысҡа ҡаршы, бөгөн был һорауҙар күп осраҡта яуапһыҙ ҡала.
Танылған мәғрифәтcе, ғалим, тарихсы, дин белгесе һәм йәмәғәт эшмәкәре Ризаитдин Фәхретдиновтың хеҙмәттәрендә әхлаҡи, аҡыл һәм хеҙмәт тәрбиәһе мәсьәләләренә ҙур иғтибар бүленә. Шәхестең ижадында “Әҙәм балаһы күңелендә ысын кешелек сифаттарын нисек тәрбиәләргә?” тигән һорауға нигеҙле яуап бирелгән. Китаптары балаларға ғына түгел, өлкәндәр өсөн дә әһәмиәтле.
Ғинуар башында күренекле дин һәм йәмәғәт эшмәкәре Мансур Халиҡовтың тыуыуына 130 йыл тулды. Мәғлүм ки, бөйөк шәхес – Башҡортостан мосолмандары Диниә назаратының тәүге мөфтөйө.
Алда – оҙайлы ял көндәре, туғандар, яҡындар менән осрашыр мәлдәр. Ошо ваҡытты файҙалы, фәһемле үткәреп, Яңы йылды яҡшы кәйефтә башлаһаҡ, иншаллаһ, Аллаһ Тәғәлә бәрәкәтен юллар.
2016 йыл ваҡиғаларға бай осор булды. Һайлау үтте, ауыл хужалығы иҫәбен алыу ойошторолдо, мәҙәни, ғилми, иҡтисади, спорт саралары күпләп уҙғарылды. Республикабыҙ менән башҡа төбәктәр, илдәр араһында хеҙмәттәшлек тағы ла киңәйҙе, үҙ-ара дуҫ-татыу, аңлашып йәшәү мөһимлегенә йәнә бер ҡат инандыҡ. Берҙәмлеккә әйҙәгән сараларҙа йәштәребеҙҙең күпләп ҡатнашыуы, хатта бәғзеләренең ойоштороусы ла булыуы айырыуса ҡыуаныслы. Ғөмүмән, улар араһында милләтенә, тарихына, туған теленә, диненә, мәҙәниәтенә, йолаларына иғтибарлылар күбәйә. Сикһеҙ ҙур шатлыҡ был, әл-хәмдү лил-ләһ! Йәштәребеҙ хаҡ юлға ынтыла, сәләмәт йәшәү өлгөһөн күрһәтә, иман нигеҙендә күркәм тормош ҡора икән, уларҙы һәр яҡлап ҡеүәтләргә, ярҙам итергә, күңелдәренә дәрт өҫтәп торорға онотмайыҡ, хөрмәтле йәмәғәт! Был ғәмәлебеҙ киләсәктә, иншаллаһ, үҙебеҙгә, алдағы быуындарыбыҙға меңләтә изгелек булып ҡайтыр.
Артҡа 1 2 3 4 5 6 7 8 9 10 ... 47 Алға
Бит башына
Күптән түгел бер подъезда йәшәгән ҡатындың өсөнсөгә ауырлы икәнен күреп, телһеҙ ҡалдым. Тәүге балаһы быйыл саҡ мәктәпкә барҙы, икенсеһенә – дүрт йәш. Ә ире йылға яҡын инде эшһеҙ ята, көндәр буйы йорт алдындағы эскәмйәлә тәмәке борҡота. Ҡатын үҙе – балалар баҡсаһында тәрбиәсе ярҙамсыһы. Уның ғына аҡсаһына нисек көн күрәләрҙер? Етмәһә, йәнә ауырлы...


text:
Өфөлә «Шаяниум-2016» конкурсының финалы уҙа
ӨФӨ, 2016 йыл, 18 март. /«Башинформ» мәғлүмәт агентлығы, Эльмира Сабирова/.
21 мартта көндөҙгө сәғәт 4-тә Өфө балалар филармонияһында «Шаяниум-2016» шаяндар һәм отҡорҙар конкурсының финалы үтә. 14-се тапҡыр уҙғарылған уйын Рәсәй киноһы йылына арналған.
Быйылғы уйындың темаһы — «Әйткән һүҙ – атҡан уҡ». Өфө хакимиәтенең матбуғат хеҙмәте хәбәр итеүенсә, район этаптарында 44 команда ҡатнашты, 22-һе ярымфиналға сыҡты. Башҡорт гимназиялары һәм лицейҙары командалары менән бер рәттән уҡытыу рус телендә алып барылған мәктәп уҡыусылары ла үҙҙәрен лайыҡлы күрһәтте.
«Шаяниум» конкурсының финалында Ф.Мостафина исемендәге 20-се башҡорт гимназияһының «XX Централ», М.Кәрим исемендәге 158-се башҡорт гимназияһының «Кендектәр», 122-се башҡорт гимназияһының «Ша-Шу-Ша», 102-се башҡорт гимназияһының «Етегән+1», 48-се башҡорт лицейының «Сәтәкәй», республика башҡорт лицей-интернатының «Башҡорттар.ru» һәм уҡытыу рус телендә алып барылған 159-сы мәктәптең «Хыялый-Зыялыйҙар» командалары шаяндар һәм отҡорҙар исеме өсөн көрәшәсәк.
«Шаяниум» конкурсы йыл һайын уҙғарыла, маҡсаты — уҡыусы йәштәрҙе милли, мәҙәни һәм йәмәғәт тормошона йәлеп итеү, уҡыусылар араһында башҡорт телен популярлаштырыу. Ойоштороусылар булып Өфөнөң Мәғариф идаралығы һәм Йәштәр эштәре буйынса комитеты сығыш яһай.


text:
Фото:
Өфөлә икенсел торлаҡ баҙарында хаҡтар бер аҙнала 0,2 процентҡа артты
Фото:
Өфөлә икенсел торлаҡ баҙарында хаҡтар һуңғы аҙнала 0,2 процентҡа артты. Бөтә төрҙәге фатирҙар буйынса квадрат метрына тәҡдим ителгән уртаса хаҡ 42,02 мең һум тәшкил итә.
Хаҡтың ныҡ күтәрелеүе ике бүлмәле фатирҙар сегментында билдәләнгән, уларға бер аҙнала хаҡ квадрат метрына 0,3 процентҡа артҡан. Башҡа төрлө фатирҙарға хаҡтар уртаса 0,2 процентҡа күтәрелгән.
Биҫтәләр буйынса торлаҡ үҙәктә һәм Октябрь проспектында ҡиммәтерәк, Шакшала һәм Затонда — арзаныраҡ.
«Эксперт» күсемһеҙ милек агентлығы мәғлүмәтенә ҡарағанда, бөгөн иң арзан өс бүлмәле фатирҙы Өфөлә 1150 мең һумға К.Маркс урамынан алырға мөмкин. Уның майҙаны 45 квадрат метр. Ә иң ҡыйбатлыһы Киров урамында урынлашҡан —225 квадрат метр майҙанлы биш бүлмәле фатир 18,5 миллион һум тора.
Михайловкалағы 348 квадрат метрлыҡ йорт һаман да һатыуға ҡуйылған иң ҡиммәт коттедж булып ҡала. Уның хаҡы — 20 миллион һум.
Иң арзан бүлмәне Б.Хмельницкий урамынан алырға мөмкин (12 кв.м. майҙанлы, 530 мең һум), ә иң ҡыйбат бүлмә — С.Злобин урамында. Уның майҙаны — 19 кв.м., хаҡы — 950 мең һум.


text:
Шәхси хужалыҡтарға ярҙам программаһы тормошҡа ашырыласаҡ
Башҡортостан Республикаһы Хөкүмәте Премьер-министры Раил Сарбаев шәхси ярҙамсы хужалыҡтарға ауыл хужалығы техникаһы менән ярҙам итеү өсөн средстволар бүлеү тураһындағы бойороҡҡа ҡул ҡуйҙы.
Шәхси ихаталарға ярҙамды үҫтерергә ниәтләүе тураһында Раил Сарбаев былтыр көҙ үк иғлан иткәйне, ә 22 ғинуарҙа үткән матбуғат конференцияһында «Шәхси ихата» комплекслы программаһы өлөштәренең береһенең параметрҙарын билдәләне – бүлеп түләү шарты менән ауыл хужалығы техникаһы һатыу:
– Тәүге взнос 10 проценттан ашмаҫҡа тейеш һәм 10 йылға тиклем бүлеп түләргә, – тип билдәләне ул саҡта премьер. – Мәҫәлән, техниканың иң популяр төрө – «Беларус» тракторы бөтә бүлеп түләү осорона 711 мең һумға төшәсәк. Страховканы, теркәүҙе һәм транспорт һалымын иҫәпкә алып тәүге взнос иң күбе 90 мең һум тәшкил итәсәк.
Бынан тыш, Раил Сарбаев техниканы биреү схемаһын оптималләштерергә ҡушты: лизинг схемаһынан баш тартыу сығымдарҙы кәметергә һәм түләүҙәрҙе былтырғы кимәлдән бик аҙ ғына арттырырға булышлыҡ итәсәк. Мәҫәлән, ун йылға бүлеп түләп «Беларус» тракторы алғанда, ай һайын түләү 5,5-6 мең һум самаһы (былтыр – 5,6 мең һум) тәшкил итәсәк, етмәһә, түләүҙәр суммаһы кәмей барасаҡ. Һөҙөмтәлә йылына ауыл хужалығы техникаһының ҡиммәтәйеүе ни бары 2 процент ҡына тәшкил итәсәк.
Тракторҙарҙан тыш, ауыл халҡы пресс-йыйғыстар, сапҡыстар, тағылмалар, тырма, һабан, һауыу ҡоролмалары һәм башҡа техника аласаҡ.
Шулай уҡ түләү срогын боҙған, ауыл хужалығы техникаһын һәм ҡорамалын тәғәйенләнеше буйынса файҙаланмаған йәки ҡулланыу буйынса инструкцияһын күҙәтмәгән өсөн яуаплылыҡ та ҡаралған.


text:
Башҡортостан финанстар менән юғары сифатта идара итеүсе төбәктәр иҫәбенә инде Фото: Андрей Старостин
Башҡортостан финанстар менән юғары сифатта идара итеүсе төбәктәр иҫәбенә инде
Башҡортостан финанстар менән юғары сифатта идара итеүсе төбәктәр иҫәбенә инде Фото: Андрей Старостин
ӨФӨ, 2014 йыл, 11 сентябрь. /«Башинформ» мәғлүмәт агентлығы, Илья Спиридонов/.
Башҡортостан Рәсәй Федерацияһының төбәк финанстары менән юғары сифатта идара итеүсе субъекттары иҫәбенә инде. Был, РФ Финанс министрлығы тарафынан ойошторолған, 2013 йылға ғәҙәттәге мониторинг һөҙөмтәләре.
Республика Финанс министрлығының матбуғат хеҙмәтендә аңлатыуҙарынса, Башҡортостан рейтингтың юғары баҫҡысын икенсе йыл рәттән биләй. Баһалама сығарғанда бюджетты планлаштырыу, бюджетты үтәү, бурыс йөкләмәләре, дәүләт милке менән идара итеү һәм дәүләт хеҙмәттәре күрһәтеү сифаты, муниципаль берәмектәр менән финанс бәйләнештәр һәм бюджет процесының асыҡлыҡ кимәле иҫәпкә алына. Быйыл үрҙә һанап кителгән критерийҙарға шулай уҡ РФ Президентының майҙағы указдарын үтәүҙе күрһәтеүсе индикатор өҫтәлгән.
Башҡортостан менән бергә юғары баһаға тағы ла 22 төбәк лайыҡ булған. Рейтингтың икенсе баҫҡысында – төбәк финанстары менән тейешле сифатта идара иткән 54 төбәк, ҡалған алтауҙа (Ҡарасай-Черкес, Дағстан, Ингушетия, Мордовия, Тыва һәм Чукотка автономиялы округы) идара итеү сифаты түбән тип танылған.


text:
Еңеүҙең 65 йыллығына “Тыл геройҙары” серияһының 19 томы сығарыласаҡ
Зәйнәб Биишева исемендәге Башҡорт “Китап” нәшриәтендә “Тыл геройҙары” серияһында китаптар нәшер итеү дауам итә. Бөйөк Еңеүҙең 65 йыллығын билдәләүгә ҡарата “1941-1945 йылдарҙағы Бөйөк Ватан һуғышында маҡтаулы хеҙмәте хеҙмәте өсөн” миҙалы менән бүләкләнгән Башҡортостан халҡы исемлеге ингән 19 томлыҡ сығарылыуы көтөлә. Әлеге ваҡытта 13 томы баҫтырылған.
“Тыл геройҙары” серияһы үҙ-үҙен аямай хеҙмәт итеүе менән фашистар Германияһын Еңеүгә булышлыҡ иткән тыл хеҙмәтсәндәре исемен мәңгеләштереү ниәтенән нәшер ителә. Миҙал менән бүләкләнгән тыл хеҙмәтсәндәре исемлеге Башҡортостандың район һәм ҡалаларын алфавит тәртибендә урынлаштырыуға бәйле төҙөлгән. Ҡыҫҡаса биографик белешмәлә тыуған йылы, йәшәгән урыны һәм бүләкләнгән ваҡытта биләгән вазифаһы күрһәтелгән.
Һәр китап 5000 дана менән, ҡаты тышлыҡта сыға. Китаптарҙы Китап нәшриәте магазиндарында һатып алырға мөмкин.
Иҫегеҙгә төшөрәбеҙ, “Тыл геройҙары”ның тәүге томына Әбйәлил, Әлшәй, Архангель, Асҡын райондары һәм Ағиҙел ҡалаһы тыл хеҙмәтсәндәре хаҡында мәғлүмәт ингән. Икенсе томда Ауырғазы, Баймаҡ, Баҡалы районы халҡы тураһында белешмә тупланған. Өсөнсө том — Балтас, Бәләбәй, Балаҡатай райондарын, дүртенсеһе — Белорет һәм Бишбүләкте, бишенсеһе Бөрө, Благовар, Бөрйән райондарын үҙ эсенә ала. Алтынсы томда Бүздәк, Борай, Ғафури райондары халҡы тураһында, етенсеһендә — Дәүләкән, Дыуан, Дүртөйлө, Ейәнсура райондары, һигеҙенсеһендә — Ишембай һәм Ҡалтасы районы халҡы тураһында, ә туғыҙынсыһында Йәрмәкәй, Йылайыр, Иглин һәм Илеш районы тыл хеҙмәтсәндәре хаҡында мәғлүмәт тупланған. Унынсы том Ҡариҙел, Ҡырмыҫҡалы, Ҡыйғы, Краснокама райондарын, 11-сеһе – Күгәрсен, Кушнаренко, Көйөргәҙе, Мәләүез, райондары менән Күмертау һәм Межгорье ҡалаларын, 12-сеһе Мәсетле, Мишкә, Нуриман райондарын, Нефтекама ҡалаһын үҙ эсенә ала. 13-сө томда Октябрьский, Салауат, Сибай ҡалаһы, Салауат һәм Стәрлебаш райондарының хеҙмәтсәндәре хаҡында белешмә табырға мөмкин.
Китап нәшриәте директоры Зөфәр Тимербулатов әйтеүенсә, “Тыл геройҙары” серияһы бөтә ил кимәлендә уникалдәрҙән һанала. Китаптарҙы нәшер итеүгә аҡса республика бюджетынан бүленгән.


text:
Мартта Астанала «Башҡортостан Республикаһының сәнәғәт һәм сауҙа көндәре» махсус күргәҙмәһе ойошторола
Быйыл 3-5 мартта Ҡаҙағстан Республикаһы баш ҡалаһы Астанала «Башҡортостан Республикаһының сәнәғәт һәм сауҙа көндәре» махсус күргәҙмәһе үтәсәк. Экспофорумдың төп йүнәлештәре араһында сәнәғәт кооперацияһы өлкәһендә хеҙмәттәшлек проекттары буласаҡ.
Был күргәҙмә сиктәрендә Башҡортостандың хужалыҡ итеүсе субъекттарына «ҠаҙағстанИнжиниринг» Милли компанияһы базаһында берлектәге предприятиелар төҙөү мөмкинлеге биреләсәк, Ҡаҙағстандың сәнәғәт даирәләре менән ныҡлы эшлекле мөнәсәбәттәр булдырыу өсөн яңы импульстар барлыҡҡа киләсәк.
Башҡортостан вәкилдәре Ҡаҙағстан биләмәһендә үткәрелгән күргәҙмәләрҙә йыл һайын ҡатнаша, унда республика предприятиеларында сығарылған продукция өлгөләрен күрһәтеү уңыш менән үтә.
Күргәҙмәлә ҡатнашыу тураһында ентекле мәғлүмәтте БР Сауҙа-сәнәғәт палатаһының www.tpprb.ru сайтында йәки 276-20-82, 276-20-63 телефондары аша алырға мөмкин.


text:
Башҡортостан халҡы өс көн – 18, 19 һәм 20 августа ял итә
2012 йылда Ураҙа байрамы йәкшәмбе, 19 авгусҡа тура килә. Ял һәм эшләмәгән байрам көндәре тура килгәндә ял көнө байрамдан һуңғы эш көнөнә күсерелә. Шуға күрә ял көнө йәкшәмбе 19 августан дүшәмбе 20 авгусҡа күсерелә.
Шулай итеп, Башҡортостан халҡы өс көн — 18, 19 һәм 20 августа ял итә. 2012 йылдың 17 авгусында эш оҙайлылығы ҡыҫҡартылмай.
Иҫегеҙгә төшөрәбеҙ, Башҡортостан халҡын байрамға ҙур бүләк көтә — 19 августа мосолмандар тураһында һәм улар өсөн «Аль-РТВ» дөйөм Рәсәй телеканалы эшләй башлай.


text:
Башҡортостан белорустары бал һәм алма байрамын ойошторҙо
Бал һәм алма байрамын бөгөн Иглин районының Балтика ауылында белорустарҙың «Балтика» тарихи-мәҙәни үҙәге үткәрә. Сара программаһында милли уйындар, конкурстар, викториналар, «Тәбиғәт уңыштары» күргәҙмәһе, алма һәм бал йәрминкәләре ҡаралған. Сарала шулай уҡ Алма һәм Бал байрамдарының килеп сығышы тураһында бәйән ителәсәк.
Байрамдың көнө осраҡлы ғына һайланмаған. Ул 19 авгусҡа тура килгән Алма байрамына ҡарата үткәрелә. Ғәҙәттә был көндө ғибәҙәтханаларха алма һәм башҡа төр емеш-еләк алып килеп, уларҙы изгеләндерәләр.


text:
Рәсәй армия авиацияһына – 65 йыл
Рәсәй армия авиацияһын булдырыу көнө тип 1948 йылдың 28 октябре иҫәпләнә, Мәскәү эргәһендәге Серпуховала вертолеттар менән йыһазландырылған беренсе авиация эскадрильяһы ойошторола. Ул айырым ғәскәр төрө булараҡ армия авиацияһына башланғыс һала.
Вертолет авиацияһы тәүҙә ярҙамсы ғына була һәм уның бурысына йөк ташыу, утты корректировкалау, разведка, элемтә инә. Артабан, техник эволюция барышында, вертолеттар ҡеүәтле ҡоралға әйләнә. XX быуаттың 70-се йылдарында яу яланында ҡоро ер ғәскәрҙәренә ярҙам итеүсе Ми-24 ҡоралландырыуға ҡабул ителгәс, ярҙамсы авиация армия авиацияһы булып китә.
Ярты быуаттан ашыу тарих эсендә армия авиацияһының ҡанатлы машина экипаждары Рәсәйҙәге һәм унан ситтәге бөтә «ҡайнар нөктәләрҙә» була. Бөгөн улар Төньяҡ Кавказда хәрби бурыстарын үтәп, юғары батырлыҡ өлгөләре күрһәтә. Бөйөк Ватан һуғышы йылдарында күмәк ҡаһарманлыҡ тигән төшөнсә була торғайны. Бөгөн дә армия авиацияһы частарында ҡыҙыу нөктәләрҙә ул көн һайын тиерлек ҡабатлана.
Тыныс шарттарҙа армия авиацияһы ҡоро ер ғәскәрҙәренең хәрби әҙерлеге сараларын тәьмин итә. Бер хәрби күнекмә лә авиацияһыҙ, хәрби һәм транспорт вертолеттары ҡатнашлығынан тыш үтмәй.
Һуңғы тиҫтә йылдарҙа армия авиацияһы бер нисә тапҡыр Хәрби һауа көстәренән Ҡоро ер ғәскәрҙәренә һәм киренән күсә. 1990 йылда армия авиацияһы үҙ аллы ғәскәр төрө булды, ә 2003 йылдың ғинуарында Хәрби һауа Көстәре ҡарамағына тапшырылды.
Бөгөн сафта булғандарҙың антҡа тоғролоғо, ҡыйыулығы, юғары профессионализмы – илдең тыныс тормош гарантияһы. Хәрби авиация профессионалдарының таһыллығы, туғандарса татыулығы, ҡаһарманлығы эскерһеҙ хөрмәт уята.
Рәсәй армия авиацияһын нығытыуға Башҡортостан тос өлөш индерә. Күмертауҙа Ка-28, Ка-29, Ка-31, Ка-226 модель вертолеттары етештерелә. Конструкторҙар осоу техникаһының яңы өлгөләрен дә уйлап сығара.


text:
Фото:
Стәрлетамаҡта Ҡала суд һарайы асылды
Фото:
Стәрлетамаҡ буйынса эш сәфәре барышында Башҡортостан Президенты Мортаза Рәхимов Ҡала суд һарайын асыу тантанаһында ҡатнашты.
Стәрлетамаҡ ҡала суды — Рәсәйҙең берҙәм суд системаһына ингән дөйөм юрисдикция суды. Бында граждан һәм енәйәт эштәре, административ хоҡуҡ боҙоуҙар тураһындағы эштәр, тәүге инстанция суды, шулай уҡ аппеляция тәртибендә мировой судьялар тарафынан сығарылған хөкөмдәр һәм ҡарарҙар ҡарала. Суд аппараты 53 дәүләт граждан хеҙмәткәренән тора. Шуларҙың 46-һы – юғары юридик белемле.
Ағымдағы йылдың 22 мартында суд коллективы 4500 квадрат метрлыҡ яңы бинаға күсте. Уның төҙөлөшө 95 миллионға төштө.
Суд эшен бойомға ашырыу өсөн тейешле шарттар булдырылған. Һәр судьяның үҙ кабинеты бар. Суд ултырыштары айырым залдарҙа үтә.
Граждандар өсөн йәмәғәтселекте ҡабул итеү бүлмәләре бар, унда һеҙҙе ҡыҙыҡһындырған бар мәғлүмәтте табырға мөмкин, шул иҫәптән электрон белешмә ярҙамында.
Судта локаль компьютер селтәре ғәмәлгә индерелгән. Судьялар мәғлүмәт–хоҡуҡ системаһы менән файҙалана ала.
Бинаның подвалында хөкөмгә тарттырылғандар өсөн ун камера ҡаралған. Суд ултырышы залдарына улар айырым баҫҡыстан оҙатыла, был процеста ҡатнашыусылар һәм суд хеҙмәткәрҙәре менән аралашыу мөмкинлегенә юл ҡуймай.
Суд һарайын асыу тантанаһындағы сығышында Башҡортостан Президенты Мортаза Рәхимов Стәрлетамаҡ халҡы өсөн генә түгел, республика һәм илдең бөтә суд системаһы өсөн дә ваҡиғаның мөһим булыуын билдәләне. Мортаза Рәхимов БР Юғары суды рәйесе Михаил Тарасенкоға һәм Суд һарайын төҙөүселәргә айырым рәхмәтен еткерҙе.


text:
Санкт-Петербургта Башҡортостанда тыуып үҫкән музыканттарҙың концерты булды
ӨФӨ, 2016 йыл, 21 июнь. /«Башинформ» мәғлүмәт агентлығы, Ләйлә Аралбаева/.
Санкт-Петербургта Башҡортостанда тыуып үҫкән музыканттарҙың концерты булды. Тыңлаусылар «Петербург рәссамы» музей-күргәҙмә үҙәгенә йыйылды. Кисәлә Санкт-Петербургтағы башҡорт диаспораһы вәкилдәре ҡатнашты.
Концертты ойоштороусы булып Ринат Камалов (ул Өфөлә Милли симфоник оркестры дирижеры булып эшләгән) һәм пианистка Гөлназ Вәлиуллина сығыш яһаны. Сарала төрлө йылдарҙа Өфөләге Урта махсус музыка колледжын тамамлаусылар ҡатнашты. Улар араһында халыҡ-ара конкурс лауреаттары — йырсы Диана Нурмөхәмәтова, виолончелдә уйнаусы Искәндәр Ханнанов, ҡурайсы Айназ Низаметдинов бар ине.
«Санкт-Петербургта бик күп Өфө музыканттары уҡый һәм эшләй. Йырсыларҙы ғына түгел, милли уйын ҡоралдарында уйнаған егет-ҡыҙҙарҙы йәлеп итеп концерт ҡуйыу идеяһы тыуҙы, — тип һөйләне Гөлназ Вәлиуллина. — Концерт шәп булды».
Әлеге концерттың идеяһын Владимир Спиваковтың Халыҡ-ара хәйриә фонды хупланы. Сара «Мәскәү дуҫтарын ҡаршылай» XIII халыҡ-ара фестивале барышында ойошторолдо. Ҡатнашыусыларҙың барыһына ла дипломдар һәм иҫтәлекле бүләктәр тапшырылды.
Владимир Спиваковтың Халыҡ-ара хәйриә фонды вәкиле булып Гөлнара Ханнанова сығыш яһаны, фондтың эшмәкәрлеге һәм «Мәскәү дуҫтарын ҡаршылай» фестивале хаҡында һөйләне. Ул фондтың директоры Екатерина Ширман һәм уның художество етәксеһе Петр Гулько исеменән фондтың һәм Нева йылғаһы буйындағы ҡалала йәшәгән талантлы башҡорт йәштәре вәкилдәренең артабанғы берлектәге сараларына ышаныс белдерҙе.


text:
“Гәлсәр әфлисун” Бөтә Рәсәй конкурсына йомғаҡ яһалды
Өфө дәүләт иҡтисад һәм сервис академияһы студенты Мария Игнатенконың “Туғанлыҡ ептәре” проекты Ярославлдә үткән “Гәлсәр әфлисун” Бөтә Рәсәй конкурсында иң яҡшы тип танылды. Уның эше “Социаль өлкәлә йәмәғәтселек менән бәйләнештәр” номинацияһында билдәләнде.
Быйыл конкурстың шорт-битенә 199 эш инде һәм ни бары дүрт проект ҡына иң юғары балл алды. Яҡташыбыҙҙан тыш, Ҡазандан, Ярославлдән, Санкт-Петербургтан йәштәр юғары баһа алды. Тағы 27 эш беренсе, икенсе, өсөнсө дәрәжә дипломдар менән билдәләнде. Конкурстың матбуғат хеҙмәте хәбәр итеүенсә, эштәрҙең дөйөм кимәле йылдан-йыл “яҡшыраҡ һәм сифатлыраҡ” була бара, шулай ҙа унынсы юбилей конкурсына ысын мәғәнәһендә мәшһүр эштәр бик аҙ килде.
Еңеүселәрҙе наградлау тантанаһы киләһе йылдың февралендә “Ҙур Ил студенттары” икенсе Бөтә Рәсәй форумының финал саралары сиктәрендә үткәреләсәк.


text:
Өфөлә йылға буйында терегөмөш табылған
Башҡортостандың баш ҡалаһында хәүефле табыш тураһында билдәле булды. Калинин районында Ҡариҙел йылғаһы буйына ял итергә сыҡҡан кешеләр ерҙә тиҫтәләгән ярыҡ термометрҙар таба. Улар кисекмәҫтән был хаҡта эске эштәр органдарына хәбәр итә.
Хәлде асыҡлау өсөн килгән ҡотҡарыусылар градусниктарҙың терегөмөшлө булыуын билдәләй. Ергә аҡҡан ағыулы металды улар һаҡлыҡ менән йыйып ала. Әлеге ваҡытта был хәл ентекле тикшерелә. Полиция хәүефле приборҙарҙы ошо рәүешле юҡ итеүгә ҡатнашлығы булған кешеләрҙе эҙләй, тип хәбәр иттеләр БР буйынса Эске эштәр министрлығының матбуғат хеҙмәтенән.


text:
Республикала Үҙәк һайлау комиссияһының «ҡыҙыу линияһы»на 200-ҙән ашыу мөрәжәғәт булды
Башҡортостан Республикаһы Үҙәк һайлау комиссияһының 27 февралдән алып һайлау көнөнә тиклем эшләгән «ҡыҙыу линияһы»на йәмғеһе 200-ҙән ашыу шылтыратыу булды, тип хәбәр итте Өфөлә үткән матбуғат конференцияһында БР Үҙәк һайлау комиссияһы рәйесе Хәйҙәр Вәлиев. 4 мартта «ҡыҙыу линияға» 60-тан ашыу мөрәжәғәт булды.
Мөрәжәғәттәр төрлө характерҙа булды, тип билдәләне Хәйҙәр Вәлиев. Улар тауыш биреү тәртибенә, күҙәтеүселәр эшенә ҡағылды. Шулай уҡ үҙеңден һайлау участкаңды табыу, теркәүҙән төшөү таныҡлыҡтарын алыу буйынса ла һорауҙар булды. Һайлау алдынан һуңғы өс көндә күпселек мөрәжәғәттәр теркәүҙән төшөү таныҡлыҡтарының булмауына ҡағылды.
БР Үҙәк һайлау комиссияһы рәйесе Федерация субъекттарының күпселек комиссияларында ғына түгел, ә Рәсәйҙең үҙенең Үҙәк һайлау комиссияһында ла теркәүҙән төшөү таныҡлыҡтарының тулыһынса тотонолоп бөтөүен Рәсәйҙә үткән һайлауҙар тарихындағы берҙән-бер ваҡиға булараҡ билдәләне.
Иҫегеҙгә төшөрәбеҙ, Башҡортостан РФ Президенты һайлауҙарына 70 мең теркәүҙән төшөү таныҡлығы алғайны, улар территориаль һайлау комиссияларына йүнәлтелде. Уларҙан һайлаусылар мөрәжәғәте буйынса 68744 таныҡлыҡ бирелде.


text:
Башҡортостанда 500 мең тоннанан ашыу һөт һатылған
Республика буйынса тулайым һауым 1 млн 300 мең тоннанан ашты. Шуларҙың 463790 тоннаһы – ауыл хужалығы предприятиеларына, ҡалғандары шәхси ярҙамсы хужалыҡтарға тура килә. БР Ауыл хужалығы министрлығының матбуғат хеҙмәтенән хәбәр итеүҙәренсә, йыл башынан алып республиканың шәхси секторынан 88712 тонна һөт һатып алынған. Йәрмәкәй, Мәсетле, Туймазы райондарында халыҡ менән эшләү яҡшы ойошторолған. Уларҙың һәр береһендә шәхси хужалыҡтарҙан өс мең тоннанан ашыу һөт һатып алынған, Әбйәлил районында иһә – 3994 тонна.
Йыл башынан алып Башҡортостанда 500045 тонна һөт һатылған, шул иҫәптән ауыл хужалығы етештереүселәре менән – 411333 тонна. Иң күп һөттө Саҡмағош (26544 т), Стәрлетамаҡ (26538 т), Дүртөйлө (20071 т), Илеш (18863 т) райондары һатҡан.


text:
Өфөнөң вакансиялар банкында – 14250 буш эш урыны
Өфөнөң вакансиялар банкында бөгөн 14250-нән ашыу буш эш урыны иҫәпләнә, шул уҡ ваҡытта баш ҡаланың Халыҡ мәшғүллеге хеҙмәтендә 8610 эшһеҙ иҫәптә тора. Уларҙан яҡынса 8360 кеше эшһеҙлек буйынса пособие ала.
«Башинформ» агентлығына Өфөнөң Халыҡ мәшғүллеге үҙәгенән хәбәр итеүҙәренсә, рәсми рәүештә теркәлгән эшһеҙлек кимәле ҡалала бөгөн 1,53 процент тәшкил итә. Баш ҡаланың хеҙмәт биржаһында йәмғеһе 9070 кеше иҫәптә тора.
Иҫегеҙгә төшөрәбеҙ, ағымдағы йыл башында Өфөлә 8100 вакансия һәм 8800-ҙән ашыу эшһеҙ иҫәпләнә ине. Эшһеҙлек кимәле ул ваҡытта 1,59 процент тәшкил итте.


text:
5 апрелдә Өфө эшҡыуарҙары йылға йомғаҡ яһаясаҡ
5 апрелдә Өфө хакимиәтенең ҙур залында Башҡортостан баш ҡалаһының Эшҡыуарҙар союзы һәм Өфө ҡала бәләкәй эшҡыуарлыҡты үҫтереү һәм уға ярҙам итеү фондының йыл һайын ойошторолоусы дөйөм йыйылышы үтәсәк.
Эшҡыуарҙар союзынан хәбәр итеүҙәренсә, көн тәртибендә ҡараласаҡ төп мәсьәләләр араһында – йәмәғәт ойошмаһының һәм Фондтың йыллыҡ отчеттары, шулай уҡ Өфө Эшҡыуарҙар союзы Советының яңы составын һайлау.
Сара 10.00 сәғәттә башлана.
Йыйылышта ҡатнашыу өсөн алдан 241-47-44 телефоны буйынса теркәлеү мөмкин, e-mail: souzufa@ufamail.ru, souz@ufamail.ru.


text:
Баш ҡалала Вәкил Шәйхетдиновтың юбилей күргәҙмәһе асыла
ӨФӨ, 2016 йыл, 15 сентябрь. /«Башинформ» мәғлүмәт агентлығы, Ләйлә Аралбаева/.
Бөгөн, 15 сентябрҙә, М.В.Нестеров исемендәге художество музейында Вәкил Шәйхетдиновтың рәсемдәр күргәҙмәһе асыла. Проект рәссамға 65 йәш тулыуға арналған. Бүлек мөдире Оксана Мельник хәбәр итеүенсә, 80-гә яҡын эш автор ижадының төрлө осорҙарын сағылдыра.
Музейҙың өс залында пейзаждар, сәнғәт һәм фән эшмәкәрҙәренең портреттары, эштәр серияһы урын алған. «Икърар» тип аталған эш Мәккәгә хаж ҡылғандан һуң ижад ителгән. Ул иудаизм, христиан, ислам диндәре тарихына бағышланған. Экспозицияға ҡуйылған бөтә эштәр ҙә тиерлек авторҙың шәхси фондынан, бер өлөшө музей коллекцияһынан алынған.
Күргәҙмә 16 октябргә тиклем дауам итә.
Вәкил Шәйхетдинов — Башҡортостандың атҡаҙанған рәссамы, Татарстандың атҡаҙанған сәнғәт эшмәкәре. Республика, төбәк, ил, халыҡ-ара кимәлдә ойошторолған күргәҙмәләрҙә ҡатнаша. Уның иҫәбендә — Башҡортостан һәм Рәсәй ҡалаларында 20-нән ашыу шәхси күргәҙмә.


text:
Башҡорт дәүләт филармонияһында 73-сө ижад миҙгеле тамамлана
14 майҙа Башҡорт дәүләт филармонияһының Ҙур залында ижад миҙгелен ябыу айҡанлы концерт үтә. Был хаҡта «Башинформ» агентлығына Башҡорт дәүләт филармонияһынан хәбәр иттеләр.
Программала – БР Милли халыҡ инструменттары оркестры (художество етәксеһе һәм дирижеры Рәмил Ғәйзуллин), Олег Ҡасимов етәкселегендәге эстрада-джаз оркестры, «Далан», «Карауанһарай» төркөмдәре сығыштары. Бынан тыш, был көндө тамашасылар алдында Фәдис Ғәниев, Лилиә Биктимерова, Нәзифә Ҡадырова, Ғәли Алтынбаев, Руслан Сәйфетдинов, Вадим Зәкиев, Айгиз Ғиззәтуллин, Әлфиә Юлсурина, Лилиә Ишемйәрова, Урал Мортазин сығыш яһаясаҡ.
Концерттың режиссеры – Илшат Фәхертдинов.
Башлана – 19 сәғәттә.


text:
Бөгөн – башҡорт халҡының милли батыры Салауат Юлаевтың тыуған көнө
Башҡорт халҡының милли батыры Салауат Юлаев 1754 йылдың 16 июнендә Себер даруғаһы Шайтан-Көҙөй улусының Тәкәй ауылында тыуған. Юлай Аҙналиндың улы, 1771-72 йылдарҙа уҡ Шайтан-Көҙөй улусы старшинаһы вазифаһын башҡара, 1773 йылдың 10 ноябрендә ихтилалға ҡушыла һәм 1773-75 йылғы Крәҫтиәндәр һуғышында Емельян Пугачев яғында ҡатнаша, уның иң яҡын көрәштәшенә әйләнә.
1773 йылдың ноябрь-декабрендә Салауат Юлаев Ырымбур эргәһендәге алыштарҙа ҡатнаша, 1774 йылдың ғинуар-мартында Пермь провинцияһында һәм Өфө провинцияһының төньяҡ өлөшөндә ихтилал етәкселәренең береһе була. Дүрт меңдән ашыу кешенән торған ғәскәргә етәкселек итә; уның отряды 1774 йылдың 12 ғинуарында Красноуфимск ҡәлғәһен һуғышһыҙ ала, 18-25 ғинуарҙа Көңгөр ҡалаһын ҡамауҙа ҡатнаша, 19 февралдә — Красноуфимск ҡәлғәһе эргәһендә, март башында — Ҡазан губернаһының Сарапул ҡалаһы эргәһендә, 14 һәм 17 мартта Себер даруғаһы Сызгин улусының Боғалыш ауылы (хәҙерге Свердловск өлкәһе) янында хөкүмәт ғәскәрҙәренә ҡаршы һуғыша.
Апрель — майҙа Салауат Юлаев Өфө провинцияһы халҡын Баш ихтилалсылар ғәскәренә туплау менән шөғөлләнә, уны аҡса, аҙыҡ-түлек һәм ҡоралдар менән тәьмин итә. Май башында Салауат Юлаевтың отряды Үрге Эҫем заводы эргәһендә Михельсон етәкселегендәге хөкүмәт ғәскәрҙәренә ҡаршы һуғышҡа инә…
Шул уҡ йылдың июнендә Емельян Пугачев Салауат Юлаевты бригадир итеп үрләтә. Июлдән ноябргә тиклем Салауат хәҙерге Башҡортостан территорияһында ихтилалсылар хәрәкәтенә етәкселек итә. Өфөнө яулап алырға маташа, Ҡатау-Ивановск заводын ҡамауға ала. Баш ихтилалсылар ғәскәрен еңгәндән һәм Пугачевты ҡулға алғандан һуң да көрәшеүен дауам итә. Уның отрядының хөкүмәт ғәскәрҙәренә ҡаршы һуңғы һуғышы 20 ноябрҙә Ҡатау-Ивановск заводы эргәһендә була, 25 ноябрҙә ул генерал-майор Фрейман командаһы тарафынан ҡулға алына.
1774 йылдың ноябренән 1775 йылдың июленә тиклем барған оҙайлы тикшереүҙәрҙән һуң Салауат Юлаев атаһы менән бергә ҡамсы менән һуҡтырылыуға (175 тапҡыр), танау япраҡтарын ҡырҡыуға һәм маңлайы менән сикәләренә ҡыҙҙырып "3", "Б", "И" тамғаларын (“енәйәтсе”, “боласы”, “хыянатсы” – "злодей", "бунтовщик", "изменник") баҫыуға дусар ителә, ә 2 октябрҙә Рогервик ҡәлғәһенә ғүмерлек һөргөнгә оҙатыла. 1800 йылдың 26 сентябрендә Салауат Юлаев вафат була.
Салауат Юлаев шағир ҙа була, уның шиғриәт мираҫынан беҙҙең көндәргә 500-ләп юлы килеп еткән. Ижадының һуңғы осорона ҡараған дүрт юллыҡ йырҙарында ул ихтилалдың еңелеү сәбәптәре тураһында фекер йөрөтә, туған халҡының һәм башҡорт еренең яҙмышы өсөн борсолоуын белдерә. Тәүге тапҡыр рус телендә уның әҫәрҙәрен 1880 йылда уҡ Ф. Д. Нефедов “Салауат, башҡорт батыры” («Салават, башкирский батыр») очеркында баҫтырып сығара.
Граждандар һуғышы йылдарында Айырым Башҡорт кавалерия дивизияһының сәйәси бүлеге «Салауат» гәзите сығара, Бөйөк Ватан һуғышы барышында С. Юлаев исемендәге 1292-се танкка ҡаршы истребитель артиллерия полкы ойошторола, «Салауат Юлаев» бронепоезы һәм истребителе төҙөлә. Административ район, ҡала, урамдар, хоккей клубы, теплоходтар, мәмерйәләр Салауат Юлаев исеме менән атала, Салауат районының Малаяҙ ауылында һәм Палдиски (Эстония) ҡалаһында музейҙар асылған, һәйкәлдәр ҡуйылған. Уға «Тау бөркөтө» балеты, С. П. Злобиндың романы, «Салауат Юлаев» операһы һәм нәфис фильмы, башҡа әҙәби әҫәрҙәр бағышланған.


text:
“Ҡыш Бабайға хат” хәйриә акцияһы башланды
Өфөлә етенсе йыл рәттән балалар өсөн “Ҡыш Бабайға хат” Яңы йыл проекты старт алды. Ойоштороусыһы – ҡаланың Ижтимағи үҫеш фонды. Уның хеҙмәткәрҙәре балаларҙы быйыл ҡылған изге эштәре өсөн дәртләндерергә ҡарар итте.
5 декабргә тиклем малайҙар һәм ҡыҙҙар, Ҡыш Бабайға хат яҙып, 2009 йылда башҡарған үҙҙәренең изге эштәре һәм ғәмәлдәре тураһында һөйләй ала. Яңы йыл акцияһында баш ҡаланың биш йәштән 15 йәшкә тиклемге йәш кешеләре ҡатнаша ала.
Хатты түбәндәге адрес буйынса ебәрергә кәрәк: 450047, Өфө ҡалаһы, “Ҡыш Бабайға” абонент йәшниге.
Фондтан хәбәр итеүҙәренсә, иң яҡшы хаттарҙы һайлап алғанда баланың йәшенә ярашлы ул ҡылған изге эштең бала һәм тирә-йүндәгеләр өсөн әһәмиәте иҫәпкә алынасаҡ.
Акцияла еңеүсе 3000 бала Ҡыш Бабайҙан Яңы йыл кисәһенә саҡырыу һәм бүләктәр аласаҡ.


text:
Силәбенең «Трактор» тренерына Быков менән Захаркинға ярҙам итергә тәҡдим иттеләр
"Спорт-Экспресс" мәғлүмәттәренә ҡарағанда, Башҡортостан баш ҡалаһында "Салауат Юлаев" һәм Рәсәй йыйылма командаһы тренерҙары Вячеслав Быков менән Игорь Захаркин Силәбе «Трактор»ы етәксеһе Андрей Назаровҡа НХЛ (Төньяҡ Америка һәм Канада Милли хоккей лигаһы) буйынса Рәсәй милли командаһы тренеры булырға тәҡдим иттеләр. Назаров был тәҡдимде шатланып ҡабул итте.
Андрей Назаров НХЛ-да, шулай уҡ түбәнге лигаларҙа сығыш яһаусы беҙҙең океан арты легионерҙарын күҙәтеп барасаҡ.
Быков, Захаркин һәм Назаров араһында рәсми килешеүгә ҡул ҡуйыу Рәсәй Хоккей федерацияһы башҡарма комитеты ултырышынан һуң үткәрелергә тейеш.


text:
Республикала киҫкен вируслы инфекция менән ауырыу кимәле 25 процентҡа артты
Үткән аҙнала киҫкен респиратор вируслы инфекциялар менән Башҡортостанда 15,3 мең кеше ауырый башлаған, шуларҙың 69 проценты – 14 йәшкә тиклемге балалар. Республикалағы Роспотребнадзор идаралығынан хәбәр итеүҙәренсә, ауырыусылар кимәле бер аҙнала 25 процентҡа артҡан. Грипп осраҡтары теркәлмәгән.
Ямғырлы һалҡын көндәр һәм өшөү вируслы инфекцияның таралыуына булышлыҡ итә. Өфөлә респиратор вируслы инфекцияны 3,9 мең кеше йоҡторған, шуларҙың 66 проценты — 14 йәшкә тиклемге балалар. Бынан алдағы аҙна менән сағыштырғанда ауырыусылар иҫәбе 9,4 процентҡа артҡан. Өфө халҡының киҫкен вируслы респиратор инфекция менән ауырыу кимәле эпидемик сиктән 31,6 процентҡа түбән.
Медиктар республикала грипҡа ҡаршы иммунизациялау буйынса прививка кампанияһы башланыуы хаҡында иҫкәртә. Милли профилактик прививкалар календаре сиктәрендә 800 мең кешегә, шул иҫәптән 350 мең балаға прививка эшләү планлаштырыла.


text:
Сығарылыш уҡыусылары БДИ һөҙөмтәләре буйынса 11 июнгә тиклем апелляцияға ғариза бирә ала
Башҡортостан Республикаһының Төбәк мәғлүмәтте эшкәртеү үҙәге хәбәр итеүенсә, география һәм әҙәбиәт буйынса ҡуйылған Берҙәм дәүләт имтихандары балдары менән ризалашмау тураһында апелляцияға ғаризалар Өфө ҡалаһы, Минһажев урамы, 120 адресы буйынса 122-се бүлмәлә эш ваҡытында йәки электрон почта apellyatsiya@mail.ru аша (тәүлек әйләнәһенә 2014 йылдың 11 июлендә иртәнге туғыҙға тиклем) ҡабул ителә. Ғаризалар 1АП формаһы буйынса ҡабул ителә.
Конфликт комиссияһы ултырышы шаршамбы, 11 июндә, 14 сәғәттән алып 18-гә тиклем БР Мәғарифты үҫтереү институтында (Минһажев урамы,120) уҙасаҡ.


text:
Хикмәт
Хикмәт (ғәр. نحكمة) — тапҡыр мәғәнәле һәм өгөт-нәсихәт, фәлсәфәүи йөкмәткеле кескәй жанр; ғәжәп ҙур аҡыл, тәрән белем[1]; ниҙеңдер асылын тәшкил иткән эске мәғәнә, йәшерен сәбәп; ғиллә[2].
Поэзияла ике һәм дүрт юллы хикмәттәр ҙур урын тота. Бөтә доъяға киң билдәле Ғүмәр Хәйәм хикмәттәре шуның классик өлгөләре.
Боронғо төрки поэзияһынан Әхмәт Йәсәүи, Сөләймән Баҡырғани хикмәттәре башҡорт һәм татар халҡф араһында киң таралған. Беҙең поэзияла Мәүлә Ҡолой хикмәт жанры оҫтаһы.
Хәҙерге заман шағирҙарынан Фәйзи Ғүмәров байтаҡ тапҡыр хикмәттәр яҙа.
Әҙәбиәт[үҙгәртергә | вики-тексты үҙгәртергә]
Ғ. Хөсәйенов. Башҡорт әҙәбиәте. 9-сы класс ҡсҡн дәреслек. 2-се баҫма. — Өфө, 2010. — ISBN 978-5-295-04834-0


text:
Благовещен районында быйыл балалар күберәк тыуҙы
Благовещен районында, бөтә республикалағы кеүек, тыуым артыу тенденцияһы күҙәтелә.
Муниципаль райондың ЗАГС бүлеге начальнигы Лидия Федяева әйтеүенсә, быйыл ике айҙа 114 сабый донъяға килгән. Февралдә Благовещен ҡалаһында һәм районында 60 бала тыуған: 32 малай һәм 28 ҡыҙ.
Уҙған йылдың ошо уҡ осоро менән сағыштырғанда яңы тыуған сабыйҙар һаны — 27 кешегә, никахҡа инеүселәр 18 парға артҡан.
Никахҡа инеүселәрҙең йәше төрлө — 18 йәштән алып 54 йәшкә тиклем. Быйыл айырылышыусылар һаны биш осраҡҡа кәмеүе лә ҡыуаныслы күренеш. Бынан тыш, 15 бала уллыҡҡа алынған.
Благовещендың "Панорама" гәзите хәбәр итеүенсә, йыл башынан алып 13 юбиляр ғаилә республика Президенты исеменән һәм район хакимиәтенән ҡотлау һәм иҫтәлекле бүләктәр алған.


text:
Алдағы көндәрҙә төбәктә ямғыр яуасаҡ Фото: Андрей Старостин
Алдағы көндәрҙә төбәктә ямғыр яуасаҡ
Алдағы көндәрҙә төбәктә ямғыр яуасаҡ Фото: Андрей Старостин
ӨФӨ, 2015 йыл, 6 май. /«Башинформ» мәғлүмәт агентлығы, Әлим Фәйезов/.
Ошо арала республикала көндәр болотло буласаҡ. Башҡортостандың гидрометеорология һәм тирә-яҡ мөхит мониторингы идаралығы мәғлүмәттәре буйынса, уҙған төндә республикала урыны менән ямғыр яуған, йәшен йәшнәгән, елдең тиҙлеге секундына 15 метрға еткән.
Синоптиктар фаразлауынса, бөгөн, 6 майҙа, көн болотло буласаҡ. Урыны менән ҡыҫҡа ваҡытлы ямғырҙар яуыуы, ҡайһы бер райондарҙа йәшен йәшнәүе ихтимал. Ел төньяҡтан, төньяҡ-көнсығыштан секундына 5-10 метр тиҙлектә иҫәсәк. Һауа температураһы төндә — 5-10, көндөҙ 17-22 градус йылы.
Гидрометүҙәк хәбәр итеүенсә, 9 майҙа ла көндөң болотло булыуы көтөлә. Бары тик 10-11 майҙан ғына йылыта, тип билдәләй синоптиктар.


text:
Кластер сәйәсәтен тормошҡа ашырыу буйынса Германия тәжрибәһен өйрәнәләр
Немец белгестәре Башҡортостандың сәнәғәт сәйәсәтен үҙгәртеү стратегияһын эшкәртеүҙә ҡатнаша. Ярашлы концепция проекты һәм уны тормошҡа ашырыу буйынса саралар планы өҫтөндә эшләү БР Хөкүмәтенең Германия Иҡтисад һәм технологиялар министрлығы менән хеҙмәттәшлек итеү юҫығында алып барыла.
Концепцияны тормошҡа ашырыу һөҙөмтәһендә республиканың сәнәғәт комплексын йылдам үҫтереү, уның конкуренцияға һәләтлелеген күтәреү өсөн уңайлы шарттар булдырылырға тейеш. Кластер структуралары, индустриаль парктар, инвестиция майҙансыҡтары ойоштороласаҡ. Тимәк, сәнәғәт предприятиеларының тулайым төбәк продуктына индергән өлөшө артырға тейеш.
Ошо проект сиктәрендә Башҡортостан делегацияһы эш сәфәре менән ГФР-ға осто. Сәфәрҙең маҡсаты – кластер сәйәсәтен тормошҡа ашырыуҙың Европа тәжрибәһен өйрәнеү, инвестиция майҙансыҡтары һәм индустриаль парктар өсөн нигеҙ булараҡ ҡаралған Германияның алдынғы предприятиеларында һәм ғилми-тикшеренеү учреждениеларында булыу.
Делегация составында – республика Хөкүмәте, Сәнәғәт һәм тышҡы иҡтисади бәйләнештәр министрлығы, Рәсәй Фәндәр академияһы Өфө ғилми үҙәгенең Социаль-иҡтисади тикшеренеүҙәр институты вәкилдәре, «Баштехинформ» комплексы, «Гидравлика» Өфө агрегат предприятиеһы” федераль дәүләт унитар предприятиеһы етәкселеге һәм башҡалар.
БР Сәнәғәт һәм тышҡы иҡтисади бәйләнештәр министрлығынан хәбәр итеүҙәренсә, беҙҙең белгестәребеҙ Берлинда, Мекленбургта, Саксонияла һәм Тюрингияла буласаҡ. Атап әйткәндә, Германияның Федераль иҡтисад һәм технологиялар министрлығына, беренсе немец технологиялар үҙәге – «BIG/TIP-технопарк»ка, Фраунгоф производство техникаһы институтына (машиналар эшләү кластеры), BioConValley —һаулыҡ һаҡлау һәм туризм буйынса кластерға, Варнемюнда Технологиялар үҙәгенә, Ағас эшкәртеү технологиялары институтына барыу һәм башҡа саралар планлаштырылған.


text:
Фото:
Өфөлә Бөтә Рәсәй әсәләр форумы асылды
Фото:
Ғаилә, әсәлек һәм балалыҡ мәсьәләләрен хәл итеү өсөн халыҡты берләштереү бөгөн Өфөнөң Конгресс-холында асылған V Бөтә Рәсәй әсәләр форумының төп маҡсаты булып тора. Съезды үткәреү өсөн Башҡортостан осраҡлы ғына һайланмаған – бында әсәлек һәм балалыҡ өлкәһендә ҙур тәжрибә тупланған, тип иҫәпләй ойоштороусылар.
— Республикала алты меңдән ашыу әсә «Әсәлек даны» миҙалы менән бүләкләнгән. Был беҙҙең төбәктә генә шулай. Бында Әсә йылы ла үткәрелде, был шулай уҡ беҙҙең республикала ғына, — тип билдәләне «Әсәй» Халыҡ-ара хәйриә фондтары йәмәғәт ассоциацияһы президенты Рәис Атнағолов. – V форумдың бында үтеүенә мин бик шат.
Рәсәйҙең төрлө ҡалаларынан 550 делегат форумда ҡатнашыу өсөн Башҡортостандың баш ҡалаһына килгән. Улар араһында – РФ субъекттарының министрлыҡ һәм ведомство етәкселәре, Йәмәғәт палатаһы вәкилдәре, билдәле йәмәғәт һәм сәйәсәт эшмәкәрҙәре, илдең ғилми берләшмәһе вәкилдәре һәм, тәү сиратта, әсәләр. Улар ғаилә, әсәләр һәм балалар хоҡуҡтарын һәм мәнфәғәттәрен яҡлауға ҡағылышлы мөһим темаларҙы тикшерәсәк, бында дәүләт, бизнес һәм киң мәғлүмәт сараларының ролен билдәләйәсәк.
Сарала ҡатнашыусыларҙы сәләмләп, Башҡортостан Президенты Рөстәм Хәмитов республиканың илдең барлыҡ төбәктәренән әсәләҙе ҡабул итеүенә бик шат булыуын билдәләне. Төбәк башлығы билдәләүенсә, республикабыҙ һәр ваҡыт ҡунаҡсыл булды.
— Рәсәйҙең бөтә төбәктәренән әсәләр йыйылған был залға ҡараһам, унан йылылыҡ, мөхәббәт, хәстәрлек энергияһы килеүен тоям, — тип билдәләне Рөстәм Зәки улы. – Башҡортостанда балалар һаны халыҡтың дүрттән бер өлөшөн тәшкил итә. Беҙҙә дүрт миллиондан ашыу кеше йәшәй, тимәк, балалар – бер миллион. 650 ғаилә бала тәрбиәләй. Беҙҙең өсөн был иң мөһиме, иң ҡәҙерлеһелер. Әсәлеккә, балалыҡҡа ярҙам итеү кәрәклеген аңлап, бөтә йүнәлештәр буйынса ла беҙҙән торғандарҙы эшләргә тырышабыҙ. Республикала яңы мәктәптәр төҙөлә, мәктәпкәсә белем биреү учреждениелары, ғаиләгә һәм балаларға социаль-психологик ярҙам үҙәктәре һәм хеҙмәттәре селтәре үҫешә. Үҫмерҙәрҙең йәйге ялын ойоштороуға күп иғтибар бүләбеҙ. Үткән йыл һөҙөмтәләре буйынса Волга буйы федераль округында йәйге лагерҙарҙа ял иткән мәктәп уҡыусылары һаны буйынса беҙ беренсе урында торабыҙ.
Рөстәм Хәмитов күп балалы ғаиләләрҙең әүәлгесә иғтибар үҙәгендә булыуын билдәләне. Республикала улар 34 меңдән ашыу.
— Йыл һайын күп балалы ғаиләләргә социаль ярҙамға 600 миллион һумдан ашыу аҡса йүнәлтелә. Дәүләт ярҙамының федераль сараларынан тыш, ундан ашыу башҡа төр пособиелар түләнә. Уларға торлаҡ һатып алыуҙа һәм башҡа коммуналь хеҙмәттәр буйынса ташламалар ҡаралған. Бындай ғаиләләрҙең беренсе синыфта уҡыусы балаларына яҙыу-һыҙыу кәрәк-яраҡтары тупланмаһы һәм мәктәп формаһы тапшырыла, мәктәптәрҙә бушлай туҡланыу ойошторола. Һуңғы өс йыл эсендә биш һәм унан да артыҡ бала тәрбиәләүсе 70-тән ашыу күп балалы ғаилә 150 миллион һумға торлаҡ сертификаттары алды. Әммә меңдән ашыу бындай ғаилә әле сиратта тора. Тимәк, беҙ улар алдында әле булһа бурыслы, — тип иҫәпләй Рөстәм Хәмитов.
Яңыраҡ республикала күп балалы, шулай уҡ инвалид балалары булған ғаиләләргә торлаҡ төҙөү өсөн бушлай ер участкаларын бүлеүҙе күҙ уңында тотҡан закон ҡабул ителде.
Әммә, Президент билдәләүенсә, эшләйһе эштәр күп әле. Ул һәр ерҙә лә көнүҙәк булған проблемаларҙы билдәләп үтте. Тәүгеһе – мәктәпкәсә белем биреү учреждениеларында урындар етмәү.
— Бөгөнгө көнгә беҙҙә тыуым арта, демографик хәл дә яҡшыра, әммә балалар баҡсалары бик әҙ төҙөлә. Әлеге ваҡытта республикала 50 меңгә яҡын сабый балалар баҡсаһына эләгә алмай, тимәк, 50 меңдән ашыу әсә эшкә сыға алмай. Алдағы өс йылда был йүнәлештә алға китеү мөмкинлеген бирәсәк программа ҡабул иттек. Программа арзан түгел – 9 миллиард һум тора, әммә балалар баҡсаларында 25 мең яңы урын булдырыласаҡ. Быйыл – 9 мең, киләһе йылда йәнә 10 мең урын буласаҡ.
Президент иғтибарын йүнәлткән икенсе мәсьәлә — балалар ялын ойоштороу.
— Балалар менән мотлаҡ шөғөлләнергә кәрәк. Әгәр балаға берәй профессионал – педагог, тренер йәки түңәрәк етәксеһе кәрәкле йүнәлеш бирмәһә, быға бөтөнләй икенсе кешеләрҙең килеп ҡыҫылыуы мөмкин. Наркомания, алкоголизм һәм башҡа насар ғәҙәттәрҙең ни тиклем ҡурҡыныс менән янауын әйтеп тораһы ла түгел. Шул уҡ ваҡытта ижади эш йәки спорт баланы ҡыҙыҡһындыра алһын өсөн, ул ҡыҙыҡлы, үҙенсәлекле булырға тейеш.
Рөстәм Хәмитов балаларҙы спортҡа йәлеп итеүҙең бик мөһим булыуын билдәләне. Был йүнәлеш хаҡында һүҙ йөрөткәндә, Президент ҡиммәтле секцияларға йөрөтөү өсөн барыһының да мөмкинселектәре булмауы хаҡында әйтте, шуға күрә республикала был мәсьәлә киләһесә хәл ителә: йорт алдарында футбол, баскетбол, волейбол спорт майҙансыҡтары төҙөлә.
Рөстәм Зәки улы әсәләр сәләмәтлеген дә иғтибарһыҙ ҡалдырманы. Ул ҡатын-ҡыҙҙарҙың эш шарттарына айырыуса иғтибар бүлде.
— Бөгөн республикала 23 меңгә яҡын ҡатын-ҡыҙ санитар-гигиена талаптарына яуап бирмәгән эштә эшләй. Ауырлы ҡатындар өсөн эш урындары булдырыу мәсьәләһе лә бар. Былар барыһы ла ҡатын-ҡыҙҙарҙың ғына түгел, буласаҡ әсәләр һаулығына ла зыян килтерә. Статистика буйынса, һәр етенсе эшләүсе ауырлы ҡатын сабыйын юғалта. Был проблема тиҙ арала хәл итеүҙе талап итә. Эш биреүселәр йыш ҡына был хәлгә тыныс ҡарай. Бындай предприятиеларҙың хужалары, акционерҙары бар, әммә улар, гүйә, үҙҙәренең производстволарында эшләгән кешеләрҙе яратмай. Предприятиеларҙа был өлкәлә хәлдең яҡшыртылыуын талап итәсәкбеҙ.
Әсәлек бәхетенән мәхрүм булған ҡатындарҙың проблемалары хаҡында ла оноторға тейеш түгелбеҙ. Мәҫәлән, белгестәр мәғлүмәте буйынса, бөгөн ҡатындарҙың 20 проценты бала таба алмай, һәм улар ярҙамға мохтаж. Республика перинаталь үҙәгендә ике меңдән ашыу пар иҫәптә тора. Бының ҡиммәтле операция булыуын һәм федераль аҡсаларҙың ғына етмәүен аңлап, республика бюджетынан быйыл 100-ҙән ашыу процедура үткәреү өсөн 12 миллион һум самһы аҡса бүленде. Киләһе йылда был һанды икелетә арттырырға уйлайбыҙ. Беҙҙең власть халыҡ өсөн эшләргә тейеш.
Сарала шулай уҡ инвалид балаларға ярҙам күрһәтеү һәм етем балаларҙың хоҡуҡтарын һәм мәнфәғәттәрен яҡлау тураһында һүҙ барҙы.
Әйткәндәй, республикала 14 меңгә яҡын инвалид бала йәшәй.
— Әлбиттә, бындай ғаиләләрҙе үҙ проблемалары менән япа-яңғыҙ ҡалдырырға ярамай, -тип иҫәпләй Рөстәм Хәмитов. – Башҡортостанда инвалидтар өсөн уңайлы шарттар булдырыу буйынса «Асыҡ мөхит» маҡсатлы программаһы ҡабул ителде. Аҡылға зәғиф булған балаларҙы тәрбиәләүсе ғаиләләрҙе профессиональ оҙатыу буйынса «Өмөт» республика программаһы эшләй. Әлеге ваҡытта эре реабилитация үҙәктәрен булдырыу мәсьәләләре ҡарала. Хеҙмәт хаҡы түбән булыу сәбәпле реабилитация буйынса белгестәр бындай учреждениеларға бармай. Шуға күрә уларға эш хаҡын арттырыу буйынса саралар күрелә.
«Әсәлек абруйын арттырыу өсөн, әсәләргә һәр яҡлап ярҙам күрһәтеү өсөн республикала барыһы ла эшләнәсәк. Беҙгә бөтә әсәләр ҙә мөһим. Беҙ уларҙы яратабыҙ, хөрмәт итәбеҙ. Улар беҙгә кәрәк», — тине һүҙ аҙағында Президент.
Форум программаһы ғаилә һәм демография сәйәсәте буйынса алты түңәрәк өҫтәл эше менән дауам итте. 16 ноябрҙә форумда ҡатнашыусылар йомғаҡ яһаясаҡ. Бынан тыш, был көндә матбуғат коференцияһы үтәсәк. Оло сара «Эшләүсе әсәләр өсөн иң яҡшы предприятие» конкурсында еңеүселәрҙе тәбрикләү һәм концерт менән тамамланасаҡ.


text:
Фото:
Рәсәй Хөкүмәте рәйесе ауыл хужалығын йыһанды үҙләштереү менән бер рәткә ҡуйҙы
Фото:
Рәсәй Хөкүмәте рәйесе Владимир Путин ауыл хужалығын ил өсөн иҡтисадтың стратегик тармаҡтарының береһе булыуын һәм уның йыһан технологияларын етештереү йәки машиналар эшләү өлкәләренә тиң булыуын билдәләне. Был хаҡта ул 28 февралдә Өфөлә Бөтә Рәсәй аграр форумында хәбәр итте.
Уның фекеренсә, ауыл хужалығы ҙур мөмкинлектәргә эйә. Был өлкәлә яңы юғары технологияларҙы ҡулланыу, яңы эш урындарын булдырыу мөмкинлектәре бар. Илдәге аҙыҡ продукттары хәүефһеҙлеге туранан-тура ауыл хужалығына бәйле. Эксперттар билдәләүенсә, тап аҙыҡ продукттары, һыу менән бер рәттән, донъя кимәлендәге төп ресурстарҙың береһе булып тора.
Владимир Путин шулай уҡ ауыл хужалығының яҡшы һөҙөмтәләр күрһәтә алырлыҡ өлкәләрҙең береһе булыуын билдәләне. 2006 йылдан Рәсәйҙең агросәнәғәт комплексына инвестициялар күләме триллион ярым һумдан ашыу тәшкил итте. Был ресурстар яҡшы һөҙөмтә бирҙе, миллионлаған кешенең тормошон яҡшыртты, илдең иҡтисади хәлен нығытты.


text:
Галина Карелова менән эш осрашыуы
Башҡортостан Президенты Мортаза Рәхимов 11 декабрҙә Республика Йортонда Рәсәй Дәүләт Думаһының Бюджет һәм һалымдар буйынса комитеты рәйесе, “Берҙәм Рәсәй” партияһының Үҙәк контроль-ревизия комиссияһы ағзаһы Галина Карелова менән эш осрашыуы үткәрҙе.
Осрашыуҙа “Берҙәм Рәсәй” партияһы Башҡортостан бүлексәһенең эше, партия ҡоролошо проблемалары менән бәйле мәсьәләләр ҡаралды.
Галина Карелова социаль проблемаларҙы хәл итеүҙә һәм һаулыҡ һаҡлауҙы үҫтереүҙә республика тәжрибәһен юғары баһаланы. Дәүләт Думаһы депутаты федераль кимәлдә уңышлы тормошҡа ашырырлыҡ ҡайһы бер проекттарҙы билдәләне. Атап әйткәндә, республика халҡына юғары технологиялы медицина ярҙамы күрһәтеү тураһында һүҙ барҙы.
— Сиктән тыш ҡатмарлы операцияларҙың үҙ республикағыҙҙа үткәрелеүе бик мөһим, юҡһа, бүленгән квоталар буйынса пациентҡа Мәскәүгә йәки Санкт-Петербургҡа барырға тура килер ине, — тип билдәләне Галина Карелова.
Ул, ҡатмарлы иҡтисади хәлгә ҡарамаҫтан, Башҡортостанда бөтә социаль йөкләмәләр тулы күләмдә үтәлә, тип һыҙыҡ өҫтөнә алды.


text:
Өфөлә 2015 йылға тиклем яңы ҡунаҡханалар асыласаҡ
Өфөлә яҡын арала ике ҡунаҡхана төҙөү планлаштырыла. Уларҙың береһе – Конгресс-холл янында, икенсеһе «Карауанһарай» сауҙа-эш комплексы биләмәһендә урынлашасаҡ. Был хаҡта шишәмбе, 14 августа Өфө хакимиәтендә матбуғат конференцияһында ҡаланың Архитектура һәм ҡала төҙөлөшө буйынса баш идаралығы начальнигы Илдар Ибраһимов хәбәр итте.
— Был ҡунаҡханалар 2015 йылға тиклем төҙөләсәк, — тип белдерҙе ул. — Әммә 2013 йылға тиклем ҡалала яңы ҡунаҡханалар асылмаясаҡ. Бындай объекттарҙы төҙөү етди әҙерлек, күп көс һәм средстволар талап итә.
Бынан тыш, бөгөн ҡалала ғәмәлдәге ҡунаҡханаларҙы реконструкциялау эштәре алып барыла. Был оҙаҡламай Өфөлә ҙур халыҡ-ара сәйәси һәм спорт сараларын үткәреүгә бәйле.


text:
Фото:
Өфөнөң икенсел күсемһеҙ милек баҙарында хаҡтар бер аҙнала 0,9 процентҡа артты
Фото:
Өфөлә икенсел торлаҡтың бер квадрат метрының уртаса тәҡдим хаҡы 43,76 мең һум тәшкил итә. Уҙған аҙнала ул 0,9 процентҡа артты.
Бер бүлмәле фатирҙарға хаҡтар бер процентҡа артты, ике бүлмәлеләргә — 0,3 процентҡа, өс бүлмәлеләргә — 0,9 процентҡа. Күп бүлмәле фатирҙар сегменты 0,8 процентҡа ҡиммәтәйҙе. Йыл башынан алып фатирҙарҙың бөтә типтарына хаҡтар 9,3 процентҡа артты.
«Эксперт» Күсемһеҙ милек селтәре аналитигы Айгөл Степанованың мәғлүмәттәренә ҡарағанда, бөгөн иң арзан өс бүлмәле фатир 800 мең һумға тәҡдим ителә. Ул К. Маркс урамында урынлашҡан, майҙаны – 45 квадрат метр. Иң ҡиммәт фатир 16 миллион һум тора. Биш бүлмәле был фатирҙың дөйөм майҙаны – 220 квадрат метр һәм ул Октябрь проспектында урынлашҡан.
Башҡортостандың баш ҡалаһында иң арзан бүлмә 500 мең һум тора. Ул Интернациональ урамындағы йортта урынлашҡан. Уның майҙаны – 12 квадрат метр. Иң ҡиммәт бүлмә – Йәштәр бульварында. Ул 1250 мең һум тора, һәм уның майҙаны — 17,2 квадрат метр.
Иң ҡиммәт коттедж – Суровкала, уның майҙаны — 430 квадрат метр. Хаҡы — 25 миллион һум.


text:
Башҡортостандың парламент журналистары иң яҡшы материалдар өсөн наградалар алдыФото: Олег Яровиков
Башҡортостандың парламент журналистары иң яҡшы материалдар өсөн наградалар алды
Башҡортостандың парламент журналистары иң яҡшы материалдар өсөн наградалар алдыФото: Олег Яровиков
ӨФӨ, 2015 йыл, 29 декабрь. /«Башинформ» мәғлүмәт агентлығы/.
28 декабрҙә Башҡортостан журналистары — парламент темаһына иң яҡшы материал конкурсы еңеүселәре рәхмәт хаттары һәм ҡиммәтле бүләктәр алды. Наградаларҙы республика Дәүләт Йыйылышы — Ҡоролтай Рәйесе Константин Толкачев тапшырҙы. Конкурстың ойоштороу комитетына 174 эш ҡабул ителгән.
«Баҫма киң мәғлүмәт саралары» номинацияһында федераль гәзит-журналдарҙың төбәк ҡушымталары араһында «Комсомольская правда-Өфө» гәзитенең баш мөхәррир урынбаҫары Станислав Шахов иң яҡшыһы тип танылды.
Республика гәзит һәм журналдары араһында «Республика Башкортостан» гәзитенән Гүзәл Нәбиева еңеүсе булды.
Ҡала, район, берләштерелгән гәзит-журналдар араһында — «Яңауыл таңдары» гәзите коллективы.
«Башҡортостан» дәүләт телерадиокомпанияһының «Башҡортостан Республикаһы Дәүләт Йыйылышы — Ҡоролтай: 20 йыл халыҡ мәнфәғәтендә» фильмының авторҙар коллективы телерадиоканалдар һәм телерадиотапшырыуҙар араһында еңеү яуланы.
«Электрон баҫмалар» номинацияһында ике призлы урынды «Башинформ» агентлығы журналистары алды. Беренсе урында — сәйәсәт бүлеге етәксеһе Ғәлиә Нәбиева, өсөнсөлә — махсус хәбәрсе Арина Рәхимҡолова.


text:
Төбәктә электричкала йөрөү өсөн студенттар һәм уҡыусыларға 50 процентлыҡ ташлама ҡаралған
ӨФӨ, 2016 йыл, 27 ғинуар. /«Башинформ» мәғлүмәт агентлығы, Сергей Захаров/.
2016 йылдың 1 ғинуарынан Башҡортостандың ҡала яны пассажирҙар компанияһы поездарында студенттар һәм уҡыусылар өсөн льготалар ғәмәлдә. Был категорияға урта махсус уҡыу йорттарында, мәктәп-интернаттарҙа уҡыусылар ҡарай. Льгота 15 июнгә ҡәҙәр, һуңынан 1 сентябрҙән 31 декабргә тиклем ғәмәлдә буласаҡ.
Транспорт компанияһында әйтеүҙәренсә, пассажирҙарҙың һәр унынсыһы тиерлек уҡыусы. Документтар тултырғанда студент, уҡыусы билеттарын йәки мәктәптән белешмә ҡағыҙын тапшырырға кәрәк.
Мәҫәлән, уҡыусылар өсөн «Толпар» ҡала электричкаһында Дим станцияһынан Шакшаға тиклем барыу туғыҙ һумға төшәсәк, тип хәбәр итте Башҡортостан ҡала яны пассажирҙар компанияһының матбуғат секретары Сергей Спатар.


text:
Октябрьскийҙың джаз-ансамбле Европа ҡалаларына саҡырылған
Октябрьский ҡалаһынан «Джайв» джаз-ансамбле Санкт-Петербургта балалар һәм үҫмерҙәр ижады фестивалендә — «Тылсымлы феерия» халыҡ-ара конкурсында ҡатнашты. Дүрт йөҙҙән ашыу ҡатнашыусылар араһында яҡташтарыбыҙ һынатманы. Ансамбль — I дәрәжәләге лауреат, ә солист Аида Әхмәрова III дәрәжәләге дипломант исемен яуланы. Йәнә «Джайв» «Тылсымлы феерия»ның Прага, Вена, Дрезден һәм Италияла үтәсәк халыҡ-ара конкурстарында ҡатнашыуға саҡырыу алды. Конкурста ҡатнашыуҙан тыш йәштәр экскурсияларҙа йөрөнө, төньяҡ баш ҡаланың иҫтәлекле урындарында булды һәм тыуған ергә онотолмаҫ хәтирәләр менән ҡайтты. Еңеүле сәфәр ҡала хакимиәте округы, бағыусылар, балаларҙың ата-әсәләре ярҙамында ойошторолдо, тип хәбәр итә «Октябрьский нефтяник» гәзите.


text:
Апрелдә Рәсәй Журналистар союзының Х съезы үтә
2013 йылдың 18-19 апрелендә Мәскәүҙә Рәсәй Журналистар союзының Х съезы үтә. РФ Журналистар союзы Федератив советының һуңғы ултырышы 17 апрелдә үткәрелә, тип хәбәр ителә Рәсәй Журналистар союзы сайтында.
Съезда һөнәри берләшмә эшмәкәрлегенең киҫкен мәсьәләләре күтәреләсәк. Сарала шулай уҡ төбәк матбуғаты, хеҙмәт хәүефһеҙлеге кеүек мәсьәләләр тикшереләсәк.
— Башҡортостан Журналистар союзынан иң ҙур делегация барасаҡ, сөнки беҙҙең ойошма төбәк берләшмәләре араһында иң ҙуры булып тора, — тип һөйләне «Башинформ» агентлығына БР Журналистар союзы рәйесе Артур Дәүләтбәков. – Февралдә конференция үткәреләсәк, унда съезға делегаттар һайланасаҡ.


text:
26 сентябрҙә кардиодиспансерҙа - Асыҡ ишектәр көнө
26 октябрҙә Республика кардиология диспансерының консультация поликлиникаһында сәғәт 9-ҙан 15 сәғәткә тиклем диспансер белгестәре бушлай консультациялар үткәрәсәк, ЭКГ яһаясаҡ.
Врач мәғлүмәттәренә ҡарағанда, халыҡтың сирләү структураһында ҡан әйләнеше системаһы ауырыуҙары тәүге урындарҙы биләй. Сирҙәрҙе кәметеү буйынса төп сараларҙың береһе булып уларҙы ваҡытында асыҡлау һәм дауалау тора, шуға күрә кардиодиспансерҙа Асыҡ ишектәр көндәре даими үткәрелеп тора.


text:
Хор капеллаһы өфөлөләрҙе Ғашиҡтар көнө менән ҡотлай
Башҡортостан Республикаһының дәүләт академик хор капеллаһы Ғашиҡтар көнөнә “Мөхәббәт берәү” байрам программаһын әҙерләне. Коллективтың концерты 14 февралдә Хөсәйен Әхмәтов исемендәге Башҡорт дәүләт филармонияһының орган залында үтәсәк.
“Башинформ” агентлығына филармонияның матбуғат хеҙмәтенән хәбәр итеүҙәренсә, хор яратыусыларҙы бай йөкмәткеле программа көтә —Салауат Низаметдинов, Айрата Кәримов, Горан Брегович, Крис де Бург, Астор Пьяццолла, Джордж Гершвин, Ллойд Уэббер әҫәрҙәре, шулай уҡ «Битлз» йырҙары, билдәле джаз әҫәрҙәре көтә.
Концертта Олег Ҡасимов етәкселегендә Башҡорт дәүләт филармонияһының эстрада-джаз оркестры, вокалсылар Ирина Оськина, Галина Бутолина, Артур Ғәрифйәнов, Светлана Слягузова, Дмитрий Крыжский, Айгиз Ғиззәтуллин, Андрей Филиппов сығыш яһай.


text:
Игенселәр яҙғы сәсеүгә төштө
Бөгөн Дүртөйлө районының «Россия» тоҡомсолоҡ заводы игенселәре яҙғы сәсеүгә төштө. 2010 йыл сәсеүен улар борсаҡтан башланы. Бер көндә бер сәсеү агрегаты 60 гектар майҙанға был ҡуҙаҡлы культураны сәсте.
Дүртөйлө районының ауыл хужалығы идаралығы начальнигы Радим Вәлиев һөйләүенсә, 11 апрелдә был хужалыҡ игенселәре районда беренсе булып күп йыллыҡ үләндәрҙе өҫтәмә туҡландырыуға һәм дым ҡаплауға тотондо. Бөгөн тағы биш ауыл хужалығы предприятиеһы баҫыу эштәре алып бара. Тупраҡта дым запасы аҙ булыу сәбәпле, игенселәр ваҡытты бушҡа үткәрмәҫкә һәм сәсеүҙе ҡыҫҡа ваҡытта тамамларға тырыша.
— Ике аҙнала эштәрҙе тамамларға тырышасаҡбыҙ,- тине Радим Вәлиев.- Бөтә хужалыҡтар агрегаттарын баҫыуҙар эргәһенә сығарҙы — тупраҡ әҙер булғас та, сәсеү башланасаҡ.
Быйыл иген культуралары 35 мең гектар майҙанға сәселергә тейеш, 24 мең гектар мал аҙығы культураларына бүленгән. Һөрөнтө ерҙәрҙең алты проценты пар баҫыуҙары итеп ҡалдырыла.


text:
Фото:
Рөстәм Хәмитов: «Тап Кәрим Хәкимов Рәсәйҙе Ғәрәп донъяһы менән бәйләргә тейеш кеше булған»
Фото:
Күренекле ватан дипломаты, яҡташыбыҙ Кәрим Хәкимов – Ғәрәп донъяһы менән Рәсәй, СССР, араһында цивилизация күпере һалырға тейеш булған кешенең нәҡ үҙе. Шундай фекерен белдерҙе Башҡортостан Президенты Рөстәм Хәмитов Кәрим Хәкимовтың 120 йыллығына арналған «Рәсәй һәм ислам донъяһы: үҙ-ара цивилизациялы эш итеү тарихы һәм перспективаһы» халыҡ-ара конференцияһының пленар ултырышында.
Бындай бер-береһенән ныҡ айырылған мәҙәниәттәр араһында үҙ-ара хеҙмәттәшлек булдырыуҙа Кәрим Хәкимовҡа әсә һөтө менән һеңдерелгән ислам нигеҙҙәре ярҙам иткән. Рөстәм Хәмитов һүҙҙәренсә, күптән түгел Сауд Ғәрәбстанына эш сәфәре барышында уның үҙенең дә Кәрим Хәкимов эшмәкәрлеге емештәрен тойорға мөмкинлеге булған.
— Иҡтисади форум булһынмы ул, Король ғаиләһенә визитмы, һәр осрашыу, һәр һөйләшеү Кәрим Хәкимовтың Сауд Ғәрәбстанының суверенитетын беренсе булып таныған дәүләт вәкиле булыуынан башланды, — тип билдәләне төбәк башлығы.
Ғәрәп донъяһы һәм Рәсәй, Башҡортостан, илебеҙҙең башҡа республикалары араһындағы бәйләнештәр, Рөстәм Хәмитов фекеренсә, үҫешергә тейеш. Һәм әлеге конференция ошо үҫешкә булышлыҡ итә, сөнки ул Рәсәйҙең Ислам донъяһы менән мөнәсәбәттәренең тарихы кеүек үк бай темаға ҡағыла.
Башҡортостан территорияһында, шулай уҡ Волга буйында ла Ислам дине ҡабул ителеүенең мең йыллыҡ тарихы бар. Бында хәҙер ҡырҡынсы быуын кешеләре ислам динен тота. Ул башҡорт, татар, башҡа халыҡтар тормошоноң да асылына әйләнгән.
— Ошо мең йыл төрлө конфессия вәкилдәренең татыулыҡта, тыныслыҡта, гармонияла йәшәүен күрһәтте, — тине Рөстәм Хәмитов. – Әлбиттә, низағтар ҙа, ҡаршылыҡтар ҙа булды, ләкин дини нигеҙҙә түгел, ә ҡыҫырыҡлауҙарға, ғәҙелһеҙлеккә ҡаршы көрәш нигеҙендә. Төбәгебеҙҙә дини һуғыштарҙың булғаны юҡ. Был – төрлө халыҡ вәкилдәре араһында тыныслыҡты һаҡлау – ошонда йәшәгән кешеләрҙең бөйөк ҡаҙанышы. Һәм ул ҙур баһаға лайыҡ.


text:
Рәмил Исҡужин Башҡортостан Республикаһының ер һәм мөлкәт мөнәсәбәттәре министры итеп тәғәйенләнде
20 ноябрҙә Башҡортостан Президенты Рөстәм Хәмитов үҙенең указы менән Рәмил Исҡужинды республиканың ер һәм мөлкәт мөнәсәбәттәре министры итеп тәғәйенләне, тип хәбәр иттеләр Президенттың матбуғат хеҙмәтенән.
Белешмә өсөн. Рәмил Кәбир улы Исҡужин 1958 йылдың 5 мартында республиканың Бөрйән районында тыуған. 1984 йылда Башҡорт дәүләт университетын тамамлаған. Юридик фәндәр кандидаты ғилми дәрәжәһенә эйә.
Хеҙмәт эшмәкәрлеген 1975 йылда Бөрйән районының Ырғыҙлы урта мәктәбендә уҡытыусы булып башлай. 1976-1978 йылдарҙа Совет Армияһында хеҙмәт итә. Бынан һуң 1980 йылға тиклем мәктәптә эшләй.
Төрлө йылдаҙа БАССР-ҙың Бөрйән районы Ырғыҙлы ауыл Советы рәйесе, Күмертау район-ара прокуроры ярҙамсыһы, Күмертау район Советы рәйесе урынбаҫары, Мәләүез район-ара прокуроры, Өфөнөң Совет районы прокуроры, Башҡортостан Республикаһы прокуроры урынбаҫары вазифаларын биләй.
2006-2008 йылдарҙа – Рәсәй Федерацияһы Федераль Йыйылышының Федерация Советы ағзаһы.
2007-2011 йылдарҙа – Рәсәй Федерацияһы Дәүләт Йыйылышының бишенсе саҡырылыш Дәүләт Думаһы депутаты, Конституцион ҡануниәт һәм дәүләт ҡоролошо буйынса комитет рәйесе урынбаҫары.
Рәмил Исҡужин «Башҡортостан Республикаһының атҡаҙанған юрисы», «Рәсәй Федерацияһы прокуратураһының почетлы хеҙмәткәре» исемдәренә, Рәсәй Федерацияһы Федераль Йыйылышы Федерация Советының Почет грамотаһына эйә.


text:
Шәхси ярҙамсы хужалыҡ – ауылда төп килем сығанағы
Иҡтисади көрсөк шарттарында шәхси ярҙамсы хужалыҡ ауыл халҡы өсөн төп килем сығанағына әйләнде. Был ауыл хужалығы продукцияһының артыуына ла булышлыҡ итте.
БР Ауыл хужалығы министрлығы мәғлүмәте буйынса, республикала 160 мең гектарҙан ашыу ерҙе эшкәртеүсе 580 мең шәхси ярҙамсы хужалыҡ бар. Ярҙамсы хужалыҡтарҙа 1,1 миллион һыйыр малы, 400 мең тирәһе сусҡа, 800 меңдән ашыу кәзә менән һарыҡ, 100 меңләп ат тотола.
Башҡортостанда етештерелгән ауыл хужалығы продукцияһының 60 проценты шәхси ярҙамсы хужалыҡтар иҫәбенә тура килә. Был секторҙа дөйөм күләмдән 94 процент картуф, 74 процент йәшелсә, 69 процент һөт һәм 71 процент ит етештерелә.
Шәхси ярҙамсы хужалыҡтар үҫешенә республика етәкселеге ярҙамы ҙур. Бынан тыш, 2010-2012 йылдарға иҫәпләнгән ауыл хужалығы үҫешен һәм ауыл хужалығы продукцияһы, аҙыҡ-түлеге, сырьеһы баҙарын көйләүҙе тәьмин итеү буйынса дәүләт программаһы ла эшләп килә. Ауыл эшҡыуарҙарына кредит һәм займдарҙың процент ставкаларын ҡаплауға субсидиялар алыу мөмкинлеге бар. Уҙған йылда ауыл хужалығы машиналарын һатып алыуға лизингы бирелгән.


text:
«Урал-Алтай: быуаттар аша — киләсәккә» ғилми конференцияһы асылдыФото: Олег Яровиков
«Урал-Алтай: быуаттар аша — киләсәккә» ғилми конференцияһы асылды
«Урал-Алтай: быуаттар аша — киләсәккә» ғилми конференцияһы асылдыФото: Олег Яровиков
Өфөлә, БР Дәүләт Йыйылышы –Ҡоролтай Йортонда, III Бөтә донъя башҡорттары ҡоролтайына арналған «Урал-Алтай: быуаттар аша — киләсәккә» IV Бөтә Рәсәй ғилми конференцияһы эшләй башланы. Уны Рәсәй Фәндәр академияһы Өфө ғилми үҙәгенең Тарих, тел һәм әҙәбиәт институты, БР Дәүләт телдәре буйынса советы, Башҡорт ҡатын-ҡыҙҙары йәмғиәте ойошторҙо.
Конференция донъя цивилизацияһы үҫеше контексында Урал-Алтай төбәге халыҡтары телдәре һәм тарихы, халыҡтарҙың матди һәм рухи мәҙәниәте, Урал-Алтай төбәге әҙәбиәте һәм фольклоры проблемаларын, шулай уҡ төбәктәге хәҙерге заман этносәйәси хәлде, этномәҙәни һәт этнотел процестарын тикшерә.
Ғилми форум сиктәрендә биш секция эшләйәсәк: «Автономиялы Башҡортостан төҙөүселәр» (Башҡортостанда Республика йылына һәм Әхмәт-Зәки Вәлидиҙең тыуыуына 120 йыл тулыуға ҡарата), «Башҡортостан халыҡтарының Бөйөк Ватан һуғышына индергән өлөшө» (Бөйөк Еңеүҙең 65 йыллығына ҡарата), «Йәмғиәт тормошонда уҡытыусының урыны һәм роле» (Рәсәй Федерацияһында Уҡытыусы йылына ҡарата), «Төрки телдәрҙең тарихи грамматикалары: торошо һәм перспективалары» (филология фәндәре докторы, профессор Фирҙәүес Хисаметдинованың 60 йәшенә ҡарата), «Урал-Алтай донъяһында ҡатын-ҡыҙҙың урыны һәм роле».
"Урал-Алтай: быуаттар аша киләсәккә" беренсе Бөтә Рәсәй ғилми конференцияһы — 2003 йылда Горно-Алтайскиҙа, икенсеһе 2005 йылда Өфөлә үтте. Был конференцияларҙа Урал-Алтай төбәге төрки телле халыҡтарының — башҡорттар, себер татарҙары, алтайҙар, тувалар, хакастар, ҡазан татарҙарының айырым этнографик төркөмдәре, сыуаштар һәм башҡаларҙың тарих һәм этнография, әҙәбиәт һәм тел мәсьәләләре ҡаралды. Өсөнсө конференция билдәле тюрколог, башҡорт теле белгесе, уҡытыусы, Башкортостан Республикаһы өлкән быуын тел белгестәренең кәңәшсе-тәрбиәсеһе, Рәсәй Фәндәр академияһының ағза-корреспонденты Николай Дмитриевтың тыуыуына 110 йыл тулыуға арналды.
Дүртенсе конференцияның маҡсаты — төрки телдәр, әҙәбиәт һәм фольклор, тарих һәм этнография тарихын һәм хәҙерге торошон өйрәнеүҙә бөтә йүнәлештәрҙәге ғалим тюркологтарҙың тырышлыҡтарын берләштереү.
Рәсәй тюркологтары, шулай уҡ БДБ илдәрендәге уларҙың коллегалары араһында «Урал-Алтай: быуаттар аша — киләсәккә» конференцияһы ҙур ҡыҙыҡһыныу тыуҙырҙы. Конференцияла Рәсәй Федерацияһының күп субъекттарынан, яҡын һәм алыҫ сит илдәрҙән ғалимдар ҡатнаша.


text:
«Полиэф» инженерҙарының һөнәри оҫталығы бөтә Рәсәй кимәлендә билдәләнгән
«Полиэф» асыҡ акционерҙар йәмғиәте хеҙмәткәрҙәре “Йыл инженеры” бөтә Рәсәй конкурсында икенсегә лауреат исемен алды. Масштабы, маҡсаттары, төрлө инженер һәм тикшеренеү өлкәләрен үҙ эсенә алыуы арҡаһында был конкурс илебеҙҙең иң яҡшы инженер көстәрен билдәләүсе күләмле һәм абруйлы сара иҫәпләнә.
Диплом һәм сертификаттар, билдәләр һәм иҫтәлекле миҙалдар тапшырыу Мәскәүҙә, Рәсәй фәнни һәм инженер йәмәғәт ойошмалары берекмәһенең Инженер даны залында үтте.
«Полиэф» асыҡ акционерҙар йәмғиәтенең матбуғат хеҙмәтенән хәбәр итеүҙәренсә, предприятиеның баш технологы Евгений Семенько «Сәнәғәт производствоһын ойоштороу һәм идара итеү» номинацияһында лауреат исемен алған. 11-се ағып төшкән һыуҙарҙы таҙартыу һәм ҡалдыҡтарҙы зарарһыҙландырыу цехы начальнигы Радик Фәхретдинов «Химия» номинацияһында бүләкләнгән.


text:
«Алтын балыҡ» Октябрьскийҙа өфөләрҙе «алтын» итте
Октябрьский ҡалаһында йөҙөү буйынса «Алтын балыҡ» республика беренселеге тамамланды.
«Башинформ» агентлығына БР Йәштәр сәйәсәте, спорт һәм туризм министрлығынан хәбәр итеүҙәренсә, ярыштарҙа Өфөнән, Салауаттан, Туймазы, Нефтекама, Стәрлетамаҡ, Үрге Йәркәй һәм Ишембайҙан туғыҙ команда ҡатнашҡан.
9 — 10 йәштәрҙәге ҡыҙҙар һәм 11-12 йәштәрҙәге малайҙар 50, 100, 200, 400, 800 һәм 1500 метр дистанцияларҙа һәр төрҙә — брасс, баттерфляй, арҡала һәм ирекле стилдә ярышҡан.
Турнирҙы БР Йәштәр сәйәсәте, спорт һәм туризм министрлығы һәм Октябрьский ҡалаһы ҡала округы хакимиәте ойошторған.
Беренсе урынды — Өфө командаһы, икенсене – Салауат, өсөнсөнө Туймазы командаһы алған.


text:
Республикала ташҡынға әҙерлек алып барыла
Йылғалар ташыуға ла һанаулы көндәр ҡалды. Рәсәй Ғәҙәттән тыш хәлдәр министрлығының БР буйынса Баш идаралығы начальнигы урынбаҫары Закир Хужахмәтов әйтеүенсә, ваҡиғалар иң насар сценарий буйынса үҫешһә, быйыл яҙ 61 тораҡ пунктты, шул иҫәптән ике ҡаланы – Өфө һәм Стәрлетамаҡты һыу баҫыуы ихтимал. Йәмғеһе өс меңдән ашыу торлаҡ йорт хәүефле зонала ҡала.
— Зыян күргән халыҡты ваҡытлыса урынлаштырыу пукнттары әҙерлек хәленә килтерелде,— тине Закир Хужахмәтов. — Район һәм ҡала хакимиәттәре менән профилактик эштәр алып барыла. Авария-ҡотҡарыу хеҙмәттәре составында ете меңгә яҡын кеше һәм өс меңдән ашыу техника берәмеге иҫәпләнә.
Әлеге ваҡытта төбәктә республиканың ташҡынға ҡаршы комиссияһы булдырылған, яуаплы кешеләр билдәләнгән. Бер нисә ойошма һәм ведомство алдында махсус саралар үткәреүгә бәйле бурыстар ҡуйылған. Апрель башында 2012 йылғы ташҡын менән көрәшкә йәлеп ителгән саралар һәм көстәрҙең әҙерлеге тикшереләсәк.


text:
Фото:
Рөстәм Хәмитов Башҡортостан Республикаһының дәүләт наградаларын тапшырҙы
Фото:
Башҡортостан Президенты Рөстәм Хәмитов 5 апрелдә Мәскәүҙә «ГазЭнергоСтрой Газ турбинаһы технологиялары» корпорацияһының газ турбинаһы технологиялары йүнәлеше етәксеһе Анатолий Копсов менән «Башҡортостан яҡташтар берлеге» төбәк йәмәғәт ойошмаһы советы рәйесе Тәлғәт Хурамшинға Башҡортостан Республикаһының дәүләт наградаларын тапшырҙы.
Башҡортостан Президенты указына ярашлы Анатолий Копсов республика энергетикаһын үҫтереүгә ҙур өлөш индергәне һәм күп йыллыҡ намыҫлы хеҙмәте өсөн «Башҡортостан Республикаһы алдындағы ҡаҙаныштары өсөн» ордены менән наградланған. Тәлғәт Хурамшинға һөҙөмтәле дәүләт һәм йәмәғәт эшмәкәрлеге, күп йыллыҡ намыҫлы хеҙмәте өсөн Халыҡтар дуҫлығы ордены тапшырылған.


text:
«Салауатбыяла» конкурентының акцияларын һатып ала
Табаҡлы төҙөлөш һәм автомобиль быялаһы етештереүсе «Салауатбыяла» асыҡ акционерҙар йәмғиәте «Саратовстройстекло» асыҡ акционерҙар йәмғиәтенең 100 процент акцияһын һатып алыу тураһында килешеүгә ҡул ҡуйҙы. Килешеү суммаһы 40 миллион доллар тәшкил итә, акцияларҙың номиналь хаҡынан был дүрт тапҡырға ҡыйбатыраҡ. «Башинформ» агентлығына “Салауатбыяла» йәмғиәтенән хәбәр итеүҙәренсә, аҡса 24 майҙа түләнергә тейеш. Бының өсөн предприятиеға 14 майға тиклем акцияларҙы һатып алыуға Федераль монополияға ҡаршы хеҙмәттең ризалығын алырға кәрәк.
Бөгөнгө көндә Салауат предприятиеһы илебеҙҙә 18 процент самаһы табаҡлы флоат-быяла етештерә. Сауҙа килешеүенән һуң «Салауатбыяла» үҙенең позицияһын айырыуса нығытасаҡ һәм Рәсәй баҙарының өстән бер өлөшөн контролдә тотасаҡ.


text:
Йәш ғалимдар ғилми форумға әҙерләнә
31 мартта Өфө дәүләт нефть техник университетында Башҡортостан төп юғары уҡыу йорттары Йәш ғалимдар советтарының киңәйтелгән ултырышы үткәрелә.
Төп тема — Волга буйы федераль округы I Йәш ғалимдар форумына әҙерләнеү. Ул Башҡортостан Республикаһында Йәштәрҙең башланғыстарын яҡлау һәм үҫтереү йылы саралары сиктәрендә 13-15 майҙа Өфөлә үткәреләсәк. Иҫегеҙгә төшөрөп үтәбеҙ, республика баш ҡалаһында бындай ҙур ғилми форумды үткәреү инициаторы булып Рәсәй йәш ғалимдар союзының БР-ҙағы төбәк бүлексәһе тора.
Йәш ғалимдар советтары рәйестәренең был ултырыштағы сығыштары һәм юғары уҡыу йорттарының мультимедия презентациялары Волга буйы федераль округы Йәш ғалимдар форумы пленар ултырышында һәм түңәрәк өҫтәлдәрендә сығыштар алдынан генераль репетиция булып торасаҡ.


text:
Киләсәктә биналарҙы пандустар менән йыһазландырырға планлаштыралар
Башҡортостан Республикаһының Төҙөлөш һәм архитектура буйынса дәүләт комитеты төбәк биләмәһендә проектланған биналарҙа алынмалы күсмә пандустар һәм портатив тартыу ҡоролмаһын индергән конструкциялар ҡулланырға тәҡдим итә. Бындай конструкциялар инвалид кресло-коляскаһында хәрәкәт итеүсе физик мөмкинлектәре сикләнгән граждандарға кәрәк.
Дәүләт комитеты хәбәр итеүенсә, был конструкцияны эшкәртеүсе – БР-ҙың атҡаҙанған уйлап табыусыһы, инвалидтарҙы реабилитациялауҙың техник саралары буйынса йәмәғәт эксперты Виктор Лаврентьев. Пандустар ваҡытлыса — эш көнө осорона урынлаштырылыуы мөмкин.
Ҡоролма еңел монтажлана һәм һүтелә, күп урын да биләмәй. Уны әҙерләүгә һәм монтажлауға, ҡат иҫәбенә бәйле, биш меңдән ун мең һумға тиклем аҡса талап ителә. Ҡулайлама һынауҙы уңышлы үтте һәм РФ Дәүләт уйлап табыуҙар реестрында патент алды.


text:
Марттың тәүге ун көнөндә төбәктә аномаль йылы һауа торошо күҙәтеләсәк Фото: Олег Яровиков
Марттың тәүге ун көнөндә төбәктә аномаль йылы һауа торошо күҙәтеләсәк
Марттың тәүге ун көнөндә төбәктә аномаль йылы һауа торошо күҙәтеләсәк Фото: Олег Яровиков
ӨФӨ, 2016 йыл, 2 март. /«Башинформ» мәғлүмәт агентлығы, Гөлфиә Акулова/.
Рәсәй Гидрометүҙәге мәғлүмәттәре буйынса, марттың тәүге ун көнөндә Башҡортостан биләмәһендә аномаль йылы һауа торошо һаҡлана. Һауа температураһы норманан 5-7 градусҡа юғары.
Башҡортостандың гидрометеорология һәм тирә-яҡ мөхит мониторингы идаралығы белгестәре әйтеүенсә, айҙың беренсе аҙнаһында тотороҡһоҙ һауа торошо көтөлә. Бер аҙ епшек ҡар яуасаҡ, боҙлауыҡ буласаҡ. Һауа температураһы төндә -3, -12 градус, аяҙайтҡанда -17 градусҡа тиклем. Көндөҙ йылыраҡ — 0, -5.
2 мартта республикала урыны менән бер аҙ ҡар яуасаҡ, юлдарҙа боҙлауыҡ. 3 мартта епшек ҡар яуыуы көтөлә. Тимер сымдарға һәм ағастарға ҡар һырыуы ихтимал. Һауа температураһы төндә -3,-8 градус, көндөҙ -2,+3 градус.
Аҙнаның икенсе яртыһында йылытасаҡ.


text:
Өфөлөләрҙе Яңы йыл салюты көтә
Яңы йыл алдынан Өфөлә төрлө мәҙәни программалар үткәрелә. Президент һәм баш ҡала шыршылары үтте лә инде. Ошо көндәрҙә социаль шыршылар, аҙ тәьмин ителгән ғаиләләрҙән балалар өсөн Яңы йыл тамашалары үткәрелә. Шулай уҡ ҡалала Ҡыш бабайҙар парады үтте, төп ҡала шыршыһы асылды. Был хаҡта ҡала хакимиәтендә үткән матбуғат конференцияһында Өфө мэры вазифаһын ваҡытлыса башҡарыусы Ирек Ялалов хәбәр итте.
Уның һүҙҙәренсә, 31 декабрҙә 21 сәғәттә Рус драма театры алдындағы майҙанда төп сара үтәсәк. Төнгө сәғәт икелә байрам салюты буласаҡ. Йәмәғәт транспорты Яңы йыл төнөндә ғәҙәттәгенән оҙағыраҡ йөрөйәсәк.


text:
27 февраль
27 февраль — григориан стиле буйынса йылдың 58-се көнө. Йыл аҙағына тиклем 307 көн ҡала (кәбисә йылында 308).
Йөкмәткеһе
Байрамдар[үҙгәртергә | вики-тексты үҙгәртергә]
- Кувейт — Азат итеү көнө.
Тарихи ваҡиғалар[үҙгәртергә | вики-тексты үҙгәртергә]
- 1825 — Александр Сергеевич Пушкиндың «Евгений Онегин» поэмаһының беренсе бүлеге баҫыла.
- 1882 — Рәсәйҙә шәхси кешеләргә телефон менән файҙаланырға рөхсәт ителә.
- 1883 — Сигара төрә торған автоматҡа патент алына.
Был көндө тыуғандар[үҙгәртергә | вики-тексты үҙгәртергә]
- 1930 — Хәмит Яруллин, РСФСР-ҙың атҡаҙанған, Башҡорт АССР-ының халыҡ артисы.
- 1956 — Анне Вески, СССР-ҙың атҡаҙанған, Эстония ССР-ының халыҡ артисы, йырсы.
Был көндө үлгәндәр[үҙгәртергә | вики-тексты үҙгәртергә]
- 1936 — Иван Петрович Павлов, урыҫ физиологы, физиология һәм медицина буйынса Нобель премияһы лауреаты (1904).
- 1943 — Мөхәмәтйәнов Шәкирйән Юныс улы (Александр Матросов), Бөйөк Ватан һуғышында батырҙарса һәләк булған Башҡортостан егете, Советтар Союзы Геройы (1943).


text:
Ай (юлдаш)
Ай — Ерҙең берҙән-бер тәбиғи эйәрсене. Ерҙә Ҡояштан һуң яҡтылығы буйынса икенсе урында, Ҡояш системаһында тәбиғи эйәрсендәр араһында ҙурлығы буйынса бишенсе урында. Һәм шулай уҡ кеше аяғы баҫҡан ерҙән ситтәге беренсе һәм берҙән-бер объект. Ерҙең үҙәгенән Ай үҙәгенә тиклем яҡынса 384 467 км.
Күк йөҙөндә тулы айҙың йондоҙ дәүмәле − 12m,71[3]. Болотһоҙ төндә тулы Айҙың Ер өҫтөнә яҡтыртыуы − 0,25 лк. Ай өҫтөнә төшкән яҡтылыҡтың 7 % ғына кире ҡайтара.
Ай хәрәкәте[үҙгәртергә | вики-тексты үҙгәртергә]
Ай Ер тирәләй хәрәкәт итә һәм Ер яғына һәр ваҡыт бер яҡ йөҙө менән ҡарай. Эллиптик орбитаның ҙур ярым күсәре − 384 399 км, эксцентриситеты 0,0549-ға тигеҙ.
Атамаһы[үҙгәртергә | вики-тексты үҙгәртергә]
Барлыҡ төрки телдәрҙә (сыуаш теленән башҡа) Ерҙең юлдашын «ай» тип йөрөтәләр[4]. Боронғо славян һәм һинд-европа телдәрендәге lūna «луна» һүҙе латин теленән ингән[5]. Гректар Селена (грек. Eeλήvn), боронғо мысырлылар Ях (Иях) тип атаған.
Ай өҫтөндәге шарттар[үҙгәртергә | вики-тексты үҙгәртергә]
Ай өҫтөндә атмосфера бөтөнләй юҡ тиерлек. Айҙағы тәүлек Ерҙәге 27,32 тәүлеккә тиң. Ерҙәге ике аҙнаға һуҙылған Ай көнөндә уның йөҙө +120 °C-ҡа тиклем йылына, шулай уҡ оҙайлы Ай төнөндә һәм күләгәлә −160 °C-ҡа тиклем һыуына. Ай өҫтөндә күк йөҙө һәр саҡ аяҙ сөм-ҡара, йондоҙ һәм планеталар көндөҙ ҙә күренә. Айҙың Ергә ҡараған яғынан, Айҙан 3,67 тапҡыр ҙурыраҡ Ер шары күренә. Айҙа һауа юҡ, шуға курә күк йөҙө гел аяҙ, болоттар йөҙмәй, таң нурҙары уйнамай. Ай өҫтө метеориттар бәрелеүҙән барлыҡҡа килгән ҡая һыныҡтары һәм туҙан менән ҡапланған.
Орбита[үҙгәртергә | вики-тексты үҙгәртергә]
Иҫкәрмәләр[үҙгәртергә | вики-тексты үҙгәртергә]
- ↑ 1,0 1,1 Солнечная система / Ред.-сост. В. Г. Сурдин — М.: Физматлит, 2008. — Б. 69. — ISBN 978-5-9221-0989-5.
- ↑ Атмосфера Луны
- ↑ Звёздная величина — Ҙур совет энциклопедияһында мәҡәлә
- ↑ Төрөк-татар исемдәре генеалогияһы
- ↑ Тулыраҡ − М. Фасмер, Этимологический словарь русского языка, т. II, стр. 533.
- ↑ Луна удаляется от Земли с нарастающей скоростью


text:
Фото:
Бөтә Рәсәй халыҡ иҫәбен алыу- 2010 ҡыҙыу линия асты
Фото:
Бөтә Рәсәй халыҡ иҫәбен алыуҙың ҡыҙыу линияһы асылды. Хәҙер Рәсәйҙең һәр кешеһе 2010 йылдағы йәниҫәпкә бәйле бөтә һорауҙарына яуаптарҙы бушлай квалификациялы белгестәрҙән ала аласаҡ.
Ҡыҙыу линияның һандарын хәтерҙә ҡалдырыуы ауыр түгел: 8-800-200-14-25. Һуңғы дүрт һан халыҡ иҫәбен алыу көндәрен күрһәтә — 14 — 25 октябрь.
Квалификациялы операторҙар абоненттарға халыҡ иҫәбен алыу нисек үтә, иҫәп алыу ҡағыҙҙарында ниндәй һорауҙар буласаҡ, халыҡ иҫәбен алыусы кешелә ниндәй документтар булырға тейеш, әгәр кеше йәшәгән еренән алыҫҡа киткәндә йәниҫәптә нисек ҡатнаша ала һәм башҡа төрлө һорауҙарға бәйле мәғлүмәт бирәсәк. Әгәр оператор ниндәйҙер һорауға тулы яуап бирә алмаһа, ул абонентты мотлаҡ граждан йәшәгән урын-ерҙәге дәүләт статистикаһы органдары вәкилдәре менән тоташтырасаҡ. Ә граждандарҙың йәниҫәпкә ҡарашын белер өсөн операторҙар абоненттарҙан халыҡ иҫәбендә ҡатнашырға йыйыныу-йыйынмауҙарын белешәсәк.
Йәниҫәптең ҡыҙыу линияһына, шәмбе һәм йәкшәмбенән тыш, 8-21 сәғәттәрҙә көн һайын шылтыратырға мөмкин. Киске һәм төнгө ваҡытта, шулай уҡ ял көндәрендә автомат яуап биреүсе эшләй. Ҡыҙыу линия ағымдағы йылдың октябрь аҙағына тиклем эшләйәсәк, тип хәбәр итә 2010 йылғы йәниҫәптең федераль матбуғат үҙәге.


text:
"Вся Уфа" телеканалында ғәжәп шәп каникулдар
Өфөнөң ике балалар йорто тәрбиәләнеүселәре “Монте-Кристо" мюзиклын ҡарарға Мәскәүгә юллана. Уларға бындай мөмкинлекте «Вся Уфа» телекомпанияһы менән билдәле алып барыусы Сергей Майоровтың берлектәге проекты бүләк итә.
«Иҫ киткес каникулдар» проекты сиктәрендә 3-сы ҡала балалар йорто менән Шәһит Хоҙайбирҙин исемендәге 1-се Башҡорт республика балалар йорто тәрбиәләнеүселәре араһында ижади конкурс үтте. Был конкурсҡа әҙерлек сифатында мастер-кластар ойошторолдо: дизайн өлкәһендә белгестәр һәм профессиональ бейеүселәр балаларҙы оҫталыҡтары нигеҙҙәренә өйрәтте.
Конкурс финалы булған бал-маскарад 4 апрелдә Башҡорт дәүләт опера һәм балет театрында ойошторолдо. Ҡатнашыусылар жюриға үҙ ҡулдары менән эшләгән тарихи костюмдарҙы, корабль моделдәрен тәҡдим итте, викторина һорауҙарына яуап биреп, Александр Дюманың «Граф Монте-Кристо» романын белеүҙәрен күрһәтте. Ә боронғо бейеү падеграсты башҡарыуға конкурс ҡатнашыусыларҙың хореографик һәләттәрен баһаларға мөмкинлек бирҙе.
Ижади ярыш йомғаҡтары буйынса 15 еңеүсе Мәскәүгә барырға мөмкинлек алды. Унда улар Анимация музейын, Оперетта театрын күрәсәк, театрҙа балаларға актерлыҡ оҫталығы дәресе бирелгәс, улар билдәле «Граф Монте-Кристо» мюзиклын ҡараясаҡ.
Хәйер, конкурста еңелгәндәр юҡ: өйҙә ҡалғандарға ла бүләктәр әҙерләнгән, улар йәнә «Голубая камея» мюзиклын ҡарап ҡыуанасаҡ.
Проекттың телевизион версияһы «Вся Уфа» каналында 2010 йылдың 26 апрелендә старт ала.


text:
Фото:
Башҡортостанға сит илдән меңгә яҡын баш итле мал һатып алынасаҡ
Фото:
Башҡортостанда тоҡомсолоҡ хужалыҡтарына ярайһы уҡ дәүләт ярҙамы күрһәтелә. Һуңғы ваҡытта итселек йүнәлешенә ҙур иғтибар бирелә. БР Ауыл хужалығы министрлығынан хәбәр итеүҙәренсә, быйыл республикаға бер мең башҡа яҡын итле тоҡом малы килтерергә планлаштырыла.
2009 йылда Башҡортостан хужалыҡтары сит ил селекцияһы герефорд һәм лимузин тоҡомло 1569 баш мал һатып алды. Тоҡомло мал Дыуан, Ейәнсура, Күгәрсен, Көйөргәҙе, Мәләүез, Миәкә, Стәрлебаш, Стәрлетамаҡ, Туймазы, Федоровка һәм Саҡмағош райондарына килтерелде.
— Фәнни-методик һәм консультатив ярҙам күрһәтеү өсөн хужалыҡтарға уҡыу йорттары һәм тоҡомсолоҡ предприятиелары белгестәре беркетелгән, — ти БР ауыл хужалығы министрының беренсе урынбаҫары Николай Коваленко. – Һуңғы маҡсат – 2011 йылда австралия селекцияһы герефорд итле тоҡомло һыйыр малы үрсетеү буйынса тоҡомсолоҡ хужалыҡтары ойоштороу.